**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 8 Μαΐου 2018, ημέρα Τρίτη και ώρα 11.20΄, στην Αίθουσα **«Προέδρου Δημητρίου Γεωργ. Παπασπύρου» (150)** του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κ. Αντωνίου Συρίγου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Μεταναστευτικής Πολιτικής «Προσαρμογή της ελληνικής νομοθεσίας προς τις διατάξεις της Οδηγίας 2013/33/ΕΕ του Ευρωπαϊκού Κοινοβουλίου και του Συμβουλίου της 26ης Ιουνίου 2013, σχετικά με τις απαιτήσεις για την υποδοχή των αιτούντων διεθνή προστασία (αναδιατύπωση, L180/96/29.6.2013) και άλλες διατάξεις - Τροποποίηση του ν.4251/2014 (Α΄80) για την προσαρμογή της ελληνικής νομοθεσίας στην Οδηγία 2014/66/ΕΕ της 15ης Μαΐου 2014 του Ευρωπαϊκού Κοινοβουλίου και του Συμβουλίου σχετικά με τις προϋποθέσεις εισόδου και διαμονής υπηκόων τρίτων χωρών στο πλαίσιο ενδοεταιρικής μετάθεσης - Τροποποίηση διαδικασιών ασύλου και άλλες διατάξεις» (4η συνεδρίαση – β΄ ανάγνωση).

 Στη συνεδρίαση παρέστησαν ο Υπουργός Μεταναστευτικής Πολιτικής, κ. Δημήτριος Βίτσας, ο Υφυπουργός Μεταναστευτικής Πολιτικής, κ. Ιωάννης Μπαλάφας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Αθανάσιος, Βάκη Φωτεινή, Κυρίτσης Γεώργιος, Γκιόλας Ιωάννης, Θελερίτη Μαρία, Θεοφύλακτος Ιωάννης, Κοζομπόλη Παναγιώτα, Λάππας Σπυρίδων, Μορφίδης Κωνσταντίνος, Μπαλλής Συμεών, Ντζιμάνης Γεώργιος, Πάλλης Γεώργιος, Παπαηλιού Γεώργιος, Μιχαηλίδης Ανδρέας, Παρασκευόπουλος Νικόλαος, Πρατσόλης Αναστάσιος, Ριζούλης Ανδρέας, Σαρακιώτης Ιωάννης, Σταματάκη Ελένη, Συρίγος Αντώνιος, Τζάκρη Θεοδώρα, Τζαμακλής Χαρίλαος, Τριανταφυλλίδης Αλέξανδρος, Βέττας Δημήτριος, Τσόγκας Γεώργιος, Χριστοδουλοπούλου Αναστασία, Ψυχογιός Γεώργιος, Ασημακοπούλου Άννα – Μισέλ, Βαρβιτσιώτης Μιλτιάδης, Βούλτεψη Σοφία, Γεωργαντάς Γεώργιος, Γκιουλέκας Κωνσταντίνος, Δαβάκης Αθανάσιος, Καρασμάνης Γεώργιος, Κυριαζίδης Δημήτριος, Παναγιωτόπουλος Νικόλαος, Χαρακόπουλος Μάξιμος, Αχμέτ Ιλχάν, Καρράς Γεώργιος – Δημήτριος, Παπαθεοδώρου Θεόδωρος, Χριστοφιλοπούλου Παρασκευή (Εύη), Ηλιόπουλος Παναγιώτης, Λαγός Ιωάννης, Μανωλάκου Διαμάντω, Λαμπρούλης Γεώργιος, Συντυχάκης Εμμανουήλ, Κατσίκης Κωνσταντίνος, Σαρίδης Ιωάννης, Δανέλλης Σπυρίδων, Παναγούλης Ευστάθιος και Παπακώστα – Σιδηροπούλου Αικατερίνη.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Κυρίες και κύριοι συνάδελφοι, καλημέρα σας. Πληροφορήθηκα ότι θέλει να προσθέσει κάποιες νομοτεχνικές βελτιώσεις ο κ. Υπουργός και, ακολούθως, θα δώσουμε τον λόγο στους Εισηγητές.

Τον λόγο έχει ο κ. Υπουργός για τις νομοτεχνικές βελτιώσεις.

ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής): Πρόκειται για τρεις νομοτεχνικές βελτιώσεις, τις διαβάζουμε και θα τις πάρετε κιόλας.

Στην παράγραφο 7 του άρθρου 28 του σχεδίου νόμου μετά τη φράση «καταγραφών των αιτήσεων διεθνούς προστασίας» προστίθεται η φράση «,την ανάλογη εφαρμογή της περίπτωσης β΄ της παραγράφου 4 του άρθρου 60». Αφορά στα καθήκοντα της EASO, όπου διευκρινίζουμε ότι εκπίπτουν και τα καθήκοντα που έχουν στα νησιά, δηλαδή οι διαδικασίες στα σύνορα, εκπίπτουν και αυτές.

Η δεύτερη νομοτεχνική. Θα θυμόσαστε ότι είχαμε κάνει ολόκληρη συζήτηση την προηγούμενη φορά, σε σχέση με τις επιδόσεις. Στην παράγραφο 20 του άρθρου 28 του σχεδίου νόμου, η φράση που ξεκινάει το άρθρο «Εναλλακτικά η επίδοση μπορεί να γίνεται», αυτή η φράση αντικαθίσταται με τη φράση «Ειδικά στις ανάλογες περιπτώσεις των παραγράφων 4 και 5 του άρθρου 40, η επίδοση μπορεί να γίνεται εναλλακτικά». Είναι οι δύο περιπτώσεις που λέγαμε ότι πρέπει να τα έχουμε εξαντλήσει όλα και η παράγραφος 4 αφορά όταν είναι σε κράτηση και η παράγραφος 5 είναι όταν δεν μπορούμε να τον βρούμε.

Η τρίτη νομοτεχνική είναι στην αρχή της παραγράφου 1 του άρθρου 30 του σχεδίου νόμου και πριν τη φράση «στην παράγραφο 1», τίθεται στοιχείο Α και στο τέλος της παραγράφου 1 του ιδίου άρθρου προστίθεται δεύτερη υποπαράγραφος υπό στοιχείο Β ως εξής «η υποπαράγραφος Α ισχύει από 1/1/2018». Δηλαδή, τι αλλάζει; Εκεί που έλεγε «από 6/2/2018», το βάζουμε «από 1/1/2018». Θέλω να είμαι τελείως ειλικρινής, γιατί όταν βάζεις 6/2/2018, είναι κάτι φωτογραφικό, δηλαδή, εκείνη την ημερομηνία έγινε κάτι κι ένας άνθρωπος άλλαξε μ’ έναν άνθρωπο. Είναι με αυτή την έννοια. Αυτό είναι το ένα.

Το δεύτερο που θέλω να σας πω είναι ότι θα υποβληθούν ορισμένες τροπολογίες, απλά για να τις ξέρετε και μπορούμε ορισμένες να σας τις δώσουμε ατύπως, δηλαδή, χωρίς την υπογραφή, επειδή περιμένουμε την υπογραφή. Το ένα είναι η αναπροσαρμογή και θέσπιση παραβόλων τελών και προστίμων.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): Τα μειώνετε;

ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής): Αλλού τα μειώνουμε κι αλλού τ’ αυξάνουμε, κυρία Μανωλάκου, γιατί υπάρχουν, δυστυχώς, και τα δημοσιονομικά πλαίσια.

Υπάρχει η παράταση διαδικασίας στα σύνορα. Υπάρχει μια τροπολογία. Η υγειονομική περίθαλψη δεύτερης γενιάς, που είναι το τρίτο και υπάρχει μια περίπτωση - ακόμα δεν έχω αποφασίσει τι θα κάνουμε - που αφορά σε μια τροπολογία για την Golden Visa, αλλά δεν το έχω αποφασίσει. Υπάρχει περίπτωση να το φέρουμε σαν τροπολογία και υπάρχει περίπτωση να το κάνουμε ένα μικρό νόμο, που να περάσει από τη Βουλή ξεχωριστά, γιατί απλά είναι πολύ μεγάλη τροπολογία και θεωρώ ότι όσο γρήγορα κι αν την πάρετε, θα χρειαστείτε να τη διαβάσετε κ.λπ..

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Ευχαριστώ τον κ. Υπουργό. Καλώς μνημονεύσατε, κύριε Υπουργέ, τις τροπολογίες. Όταν είναι έτοιμες, φαντάζομαι, θα μοιραστούνε, αλλά καλώς τις μνημονεύσατε, ώστε να γνωρίζουν οι συνάδελφοι εκ των προτέρων, πού έγκειται αυτή η τροπολογία, για να μπορέσουν, να ετοιμαστούν και στην Ολομέλεια να τη συζητήσουμε.

Αγαπητοί συνάδελφοι, αρχίζουμε τη δεύτερη ανάγνωση με τον Εισηγητή του ΣΥΡΙΖΑ, τον κ. Πάλλη.

ΓΕΩΡΓΙΟΣ ΠΑΛΛΗΣ (Εισηγητής του ΣΥΡΙΖΑ): Κυρίες και κύριοι συνάδελφοι, η συζήτηση που προηγήθηκε τις 15 τελευταίες μέρες ήταν αρκετά εποικοδομητική, νομίζω, δεδομένων των ιδιαίτερων συνθηκών. Μέχρι και σήμερα, το Υπουργείο καταθέτει βελτιώσεις και μετά τις δικές μας παρεμβάσεις και εννοώ συνολικά του σώματος.

Επιτρέψτε μου ν’ αναφερθώ σε χαρακτηριστικές εξ’ αυτών. Στην παράγραφο 20 του άρθρου 28, που αφορά στην εναλλακτική επίδοση της απόφασης προσφυγής, μας είπε την επαναδιατύπωση ο Υπουργός, ώστε να μην υπάρχει καμία αμφιβολία ότι μόνο εφόσον δεν μπορεί να βρεθεί ο ίδιος ο αιτών, ώστε να τοποθετηθεί αυτοπροσώπως, θ’ αξιοποιούνται εναλλακτικοί τρόποι επίδοσης.

Σε όλα τα υπόλοιπα, αναφερθήκαμε ειδικά στις προηγούμενες συνεδριάσεις κι αυτό είναι το επιτυχημένο κομμάτι του κοινοβουλευτικού έργου. Βουλευτές διαφόρων παρατάξεων, φορείς, καταθέσαμε τις αντιρρήσεις μας, τις προτάσεις μας, τα επιχειρήματά μας. Αναγνωρίσαμε το ζήτημα. Σεβαστήκαμε το διακύβευμα. Αντάλλαξαν όλοι προβληματισμούς. Συνεργαστήκαμε κι ερχόμαστε να νομοθετήσουμε. Η λήψη αποφάσεων στην πολιτική εμπεριέχει αναπόφευκτα μια πάλη με πρακτικά και ηθικά διλήμματα. Δεν έχει προκύψει στοιχεία η ρήση ότι «η πολιτική είναι καταδικασμένη ν’ απογοητεύει».

Κατανοώ ότι, εφόσον στόχος μας είναι η ειρηνική συμβίωση στον πυρήνα της πολιτικής, θα βρίσκουμε πάντα έναν συμβιβασμό, μια κάποια υποχώρηση. Σε κάθε περίπτωση όμως υπάρχουν κάποια όρια, γραμμές διαχωριστικές που αν τις περάσεις τότε έχεις βγει στην αντίπερα όχθη. Υπεύθυνα, λοιπόν, σας δηλώνω ότι δεν είμαστε διατεθειμένοι να διαπραγματευτούμε τα κεκτημένα μας ως μια σύντομη αριστερή παράταξη, σε μια ευνομούμενη ευρωπαϊκή πολιτεία. Η ανθρωπότητα εξελίσσεται, ο ρόλος των κρατών αλλάζει και εντάσσονται σε μια δυναμική διεθνή κοινότητα και λειτουργούν στο πλαίσιο μιας διεθνούς δικαιοταξίας. Η προστασία των ανθρώπινων δικαιωμάτων δεν αποτελεί εσωτερική υπόθεση του κάθε κράτους. Καταδικάζουμε το γεγονός ότι ορισμένα κράτη επιλέγουν να επιδεικνύουν την κυριαρχία τους καταπατώντας το ευρωπαϊκό και διεθνές δίκαιο για τα ανθρώπινα δικαιώματα. Η δυσκολία στην τήρηση της διεθνούς έννομης τάξης όσο και αν μας εξοργίζει κάποιους από εμάς, δεν μας αποθαρρύνει. Παραμένουμε πιστοί στις θεμελιώδεις ανθρωπιστικές αρχές.

Στην εσωτερική έννομη τάξη δεν διαπραγματευόμαστε το κράτος δικαίου. Οι διαδηλώσεις και οι κινητοποιήσεις είναι, προφανώς, μια υγιής μορφή συμμετοχής της κοινωνίας στην προσπάθεια της Κυβέρνησης να διαμορφώσει την πολιτική της χώρας. Ωστόσο η άσκηση βίας ενάντια σε ανυπεράσπιστους και ταλαιπωρημένους ανθρώπους θα μας βρίσκει πάντα αντίθετους. Πρακτικές πογκρόμ θα μας βρίσκουν πάντα απέναντι. Στο σύγχρονο ελληνικό κράτος, που σέβεται το εθνικό και διεθνές δίκαιο, είμαστε όλοι ίσοι έναντι του νόμου, αλλά όχι μόνο αυτό. Η κοινωνική σταθερότητα και η συνοχή απαιτούν και ισότητα αποτελεσμάτων και ισότητα κοινωνική. Κανένας άνθρωπος δε καταδικάζεται εξαιτίας και μόνο των συνθηκών μέσα στις οποίες θα γεννηθεί. Επιδιώκουμε μια δίκαιη ανάπτυξη που θα συμπεριλάβει όλους τους πολίτες αυτής της χώρας, αλλά και τους ανθρώπους που οδηγήθηκαν στο κατώφλι μας από τις διεθνείς περιστάσεις. Η κοινή ανθρώπινη φύση μας διαμορφώνεται από την κοινωνική αλληλεπίδραση.

Βασικός γνώμονας, λοιπόν, για τον ΣΥΡΙΖΑ είναι η συνύπαρξη, η συμβίωση, όχι ο αποκλεισμός ούτε ο ανταγωνισμός. Δημιουργούμε δεσμούς κοινότητας, συμμετέχουμε, συμπάσχουμε και συμπράττουμε. Η υπόστασή μας διαμορφώνεται μέσα από την σύνδεσή μας με τον συνάνθρωπο, όχι μόνο με τη μονοδιάστατη ικανοποίηση των πρόσκαιρων ατομικών μας συμφερόντων.

Θα μου πείτε «μα είναι δυνατόν, στην κουρασμένη Ελλάδα των μνημονίων; Στην Ελλάδα που είναι δέσμια των προσφυγικών και μεταναστευτικών ροών;». Θα σας απαντήσω ότι είναι πολύ απλά ο μόνος τρόπος. Σε διαφορετική περίπτωση, το ρέμα θα μας παρασύρει και θα γκρεμιστούμε στα βράχια της αντίπερα όχθης, τα οποία είναι τα βράχια του ρατσισμού, του φασισμού, των διακρίσεων, της ανομίας και της βίας. Τα τραγικά γεγονότα στην πλατεία Σαπφούς στη Μυτιλήνη, πριν από δύο εβδομάδες, είναι το πλέον χειροπιαστό παράδειγμα. Ο νόμος στα χέρια των λίγων, αλλά αποφασισμένων ατόμων, που βάλθηκαν να επιβάλουν την «τάξη», όπως αυτοί την αντιλαμβάνονται.

Ειλικρινά, εδώ, θα ήθελα μια απάντηση από τους συναδέλφους της Νέας Δημοκρατίας. Κύριοι συνάδελφοι, δεν σας φοβίζει αυτό; Μήπως θεωρείτε ότι αυτός είναι ο ενδεικνυόμενος τρόπος καταστολής της «κατάχρησης της φιλοξενίας» από τους πρόσφυγες, κύριε Βαρβιτσιώτη; Ή μήπως θεωρείτε ότι αυτές οι συμπεριφορές ανταποκρίνονται στην επιδίωξη του Αρχηγού του κόμματός σας για ένα σύγχρονο πατριωτισμό των μεγάλων μεταρρυθμίσεων, που θα απελευθερώνει το δυναμισμό και την δημιουργικότητα του Έλληνα;

Κυρίες και κύριοι, εγώ, ως ΣΥΡΙΖΑ, οφείλω να πω ότι υποστηρίζουμε την αλληλεγγύη έναντι του διχασμού και του απομονωτισμού. Ο ΣΥΡΙΖΑ προάγει τη συνεργασία έναντι της σύγκρουσης. Στηρίζει την προσπάθεια της Κυβέρνησης να λύσει τα προβλήματα με τρόπο σύμφωνο με τη διεθνή και εθνική νομιμότητα. Ο ΣΥΡΙΖΑ επιθυμεί μια διαλεκτική σχέση με την κοινωνία, με τις ελληνικές αρχές, με την ευρωπαϊκή και διεθνή κοινότητα.

Επίσης, θα ήθελα να κάνω μια αναφορά για μια παράκληση σήμερα, κύριε Βαρβιτσιώτη. Στην προηγούμενη συνεδρίαση, αναφερθήκατε σε εμένα προσωπικά για μια υπόθεση που είναι στα δικαστήρια, όμως, είχαμε μια εξέλιξη, έγινε η δίκη των ναυαγοσωστών, έγινε στη Μυτιλήνη και οι άνθρωποι αθωώθηκαν και νομίζω ότι, αν θέλουμε να συνεχίσουμε σε ένα δημιουργικό διάλογο, καλό είναι, όπως δημόσια απευθυνθήκατε την προηγούμενη φορά θέτοντας ένα ζήτημα, αυτή τη φορά και με βάση, όχι τη δική μου στάση, αλλά την απόφαση του δικαστηρίου στη Μυτιλήνη, καλό είναι να αναθεωρήσετε την άποψη που είχατε σύμφωνα με τα γεγονότα και όχι με τα δημοσιεύματα ενός εντύπου, που είναι γνωστό για την παραπληροφόρηση, άλλωστε και εγώ τις προηγούμενες ημέρες έπεσα θύμα των fake news. Με έναν δημιουργικό διάλογο που είχαμε εδώ στην Επιτροπή, με μια παράφραση των λεγόμενών μου, ίσως και μια αντίληψη που εσείς είχατε λανθασμένα αποκομίσει.

Οι αποφάσεις, λοιπόν, για τη διαχείριση του προσφυγικού φαινομένου, πρέπει να λαμβάνονται μέσα σε αυτές τις αίθουσες, μετά από διαβούλευση με την κοινωνία και τους εμπλεκόμενους φορείς. Με το συγκεκριμένο νομοσχέδιο, το οποίο εισηγούμαι και υπερψηφίζουμε, απαντάμε στην αυθαιρεσία, στη βία και στο φασισμό, σε ένα βαθμό, και είναι ένα ζήτημα πολιτικού πολιτισμού.

Καλώ, λοιπόν, τους συναδέλφους από όλες τις παρατάξεις, όπως και μέχρι σήμερα εποικοδομητικά συζητήσαμε, και το Υπουργείο με πολύ καλή πρόθεση λαμβάνει υπόψη τις τοποθετήσεις μας, σε αυτό το κλίμα, αφουγκραζόμενοι, το τι συμβαίνει στην κοινωνία μας και το πώς πρέπει να υπερασπιστούμε πανανθρώπινα δικαιώματα και αξίες, να συνεχίσουμε το διάλογο εποικοδομητικά, ούτως ώστε στο μεγαλύτερο βαθμό να ψηφιστεί από τα δημοκρατικά κόμματα του Κοινοβουλίου τούτο το νομοσχέδιο, και να μπορέσουμε να στηρίξουμε και τους ανθρώπους που βρίσκονται στη χώρα μας και έρχονται στη χώρα μας, αλλά και την τοπική κοινωνία σε όποιες δυσκολίες αντιμετωπίζει όλα αυτά τα χρόνια του έντονου προσφυγικού φαινομένου στην Ελλάδα, μια χώρα που, εν μέσω βαθιάς οικονομικής κρίσης, βρέθηκε και εντελώς απροετοίμαστη για κάτι που έρχονταν και δεν είχατε προετοιμάσει.

Ευχαριστώ πολύ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Βαρβιτσιώτης.

ΜΙΛΤΙΑΔΗΣ ΒΑΡΒΙΤΣΙΩΤΗΣ (Εισηγητής της Ν.Δ.): Κύριε Πρόεδρε, κυρίες και κύριοι συνάδελφοι, νομίζω ότι, στο διάστημα που συζητάμε αυτό το νομοσχέδιο, πάλι το προσφυγικό και το μεταναστευτικό έχει κυριαρχήσει στις συζητήσεις και οι πρόσφατες εξελίξεις έχουν δικαιώσει πάρα πολλές από τις ανησυχίες τις οποίες έχουν εκφράσει οι Βουλευτές της Αντιπολίτευσης μέσα σε αυτή την αίθουσα.

Μόνο χθες, στα νησιά του Ανατολικού Αιγαίου, μπήκαν καινούργιοι 257. Την ίδια στιγμή που μπήκαν οι 257, οι επιστροφές προς την Τουρκία ήταν μόλις 4 σύμφωνα με τα στοιχεία του Εθνικού Συντονιστικού Κέντρου Ελέγχου Συνόρων. Αυτό δείχνει το μέγεθος της πραγματικής αποτυχίας του συστήματος.

Απέναντι σε αυτό το αποτυχημένο σύστημα, παρά την κουβέντα που έγινε, παρά τις συζητήσεις και τις διαφορετικές προτάσεις που κατατέθηκαν και πιστεύω ότι το σύνολο της συζήτησης κρατήθηκε σε ένα πολύ υψηλό επίπεδο με διάφορες και πολιτικές και ιδεολογικές, αλλά, μέσα από τις οποίες, προσπάθησε η κάθε πλευρά να πείσει την άλλη πλευρά περί την ορθότητα των απόψεών της. Παρότι τα στοιχεία, τελικά, συνηγορούν στο ότι έχουμε ένα αποτυχημένο σύστημα, τελικά, και με τις σημερινές βελτιώσεις που έφερε ο κ. Υπουργός, δεν αντιμετωπίζεται η «καρδιά» και ο πυρήνας του προβλήματος. Η πραγματική επιτάχυνση της διαδικασίας της απονομής και της εξέτασης του ασύλου δεν αντιμετωπίζεται.

Παράλληλα, δε, εγγενή προβλήματα που έχουν σχέση με τη διαχείριση των μεταναστευτικών ροών δεν φαίνεται, επίσης, να αντιμετωπίζεται. Π.χ., ακόμα δεν υπάρχουν κανονισμοί λειτουργίας στα Κέντρα Υποδοχής ή στα διάφορα Κέντρα Φιλοξενίας ανά τη χώρα, δεν έχουν μπει κανόνες στη λειτουργία και στη δράση των ΜΚΟ, δεν υπάρχει αλλαγή στον τρόπο με τον οποίο γίνεται η απορρόφηση των ευρωπαϊκών κονδυλίων και αυτά παραμένουν εγκλωβισμένα στο Υπουργείο Ανάπτυξης, χωρίς να προχωράνε τίποτα από τα σχέδια τα οποία έχουν υποβάλει είτε το Υπουργείο Μεταναστευτικής Πολιτικής είτε το Υπουργείο Προστασίας του Πολίτη.

Στα βασικά, λοιπόν, θέματα βλέπουμε αδυναμία αντιμετώπισης και ερχόμαστε να συζητήσουμε αυτή την οδηγία, η οποία με καθυστέρηση ενσωματώνεται και η οποία έχει πολύ σοβαρές προβλέψεις, μέσα σε ένα πλαίσιο ότι μέσω της ενσωμάτωσης της οδηγίας, θα αντιμετωπίσουμε το πρόβλημα μας, το οποίο είναι κατ’ εξοχήν εθνικό και δεύτερον είναι και αριθμητικό. Το 257 με 4, που είναι η συνήθης εικόνα των τελευταίων μηνών, δείχνει ακριβώς πόσοι πολλοί περισσότεροι σωρεύονται στην Ελλάδα και πόσο λίγο αντιμετωπίζεται το θέμα των επιστροφών.

Άκουσα τον κύριο Υπουργό, στο κλείσιμο της προηγούμενης συνεδρίασης, να εξαγγέλλει την σύσταση επιπλέον δευτεροβάθμιων επιτροπών ασύλου, όμως, θεωρώ ότι και αυτό έρχεται πολύ καθυστερημένα. Ήδη έχει σωρευτεί ένας κρίσιμος όγκος υποθέσεων που δεν μπορεί να αντιμετωπιστεί. Παράλληλα, θα σας πω αυτό που το οποίο αναδείχθηκε και δυστυχώς η πραγματικότητα ήταν αυτό που μας έκανε να το καταλάβουμε όλους και ήταν τα θέματα που αφορούν την διαχείριση των πυλών εξόδου της χώρας. Το τι συμβαίνει στο λιμάνι της Πάτρας, κύριε Υπουργέ, κυρίες και κύριοι συνάδελφοι τις τελευταίες βδομάδες, αμέσως μετά την τοποθέτηση του Αντιπεριφερειάρχη Αχαΐας στην Επιτροπή μας, δείχνει ακριβώς πώς τελικά η πραγματικότητα πολλές φορές έρχεται να επιβεβαιώσει τους χειρότερους μας φόβους και αν δεν υπάρχει μία αποφασιστική διάθεση να συγκρουστούμε με αυτά τα φαινόμενα ανομίας που θέτουν σε κίνδυνο τη ζωή των ίδιων των μεταναστών, για τα ανθρώπινα δικαιώματα των οποίων κάποιοι εδώ μέσα κόπτονται και λένε «εμείς δεν θα κάνουμε αστυνομικές επιχειρήσεις», τότε δεν καταλαβαίνω ποιον προστατεύουμε.

Δεν προστατεύουμε ούτε την ευνομία ούτε την ευταξία στη χώρα ούτε την ίδια τη ζωή των ανθρώπων, οι οποίοι προσπαθούν με παράνομους τρόπους, διακινδυνεύοντας τη ζωή τους, να βγουν από την Ελλάδα ούτε της τοπικής κοινωνίας η οποία βρίσκεται σε αναβρασμό ούτε των ανθρώπων που υπηρετούν στο λιμάνι ούτε των μεταφορέων οι οποίοι βρίσκονται διαρκώς υπόλογοι για αυτή την κατάσταση ούτε βεβαίως της ασφάλειας των συναλλαγών, όταν χθες μία από τις μεγαλύτερες εταιρείες που εξυπηρετεί το λιμάνι της Πάτρας δήλωσε ότι θέλει επιπλέον εγγυήσεις για την ασφάλεια των πλοίων της από τις επιδρομές των παράνομων μεταναστών και λαθρεπιβατών, που θέλουν να επιβιβαστούν στα πλοία αυτά.

Άρα, λοιπόν, χρειάζεται ένα συνολικότερο σχέδιο αντιμετώπισης αυτών των ροών, αυτής της κατάστασης. Μέσα σε αυτή τη συζήτηση αναδείχθηκε και το Plan B της Κυβέρνησης και το Plan C, όπως ειπώθηκε ότι «έχουμε και Plan B και Plan C σε περίπτωση που αυξηθούν οι ροές». Δεν είδαμε, όμως, μέσα στα πλαίσια της διάθεσης για τη δημιουργία ενός νομικού οπλοστασίου, να προετοιμάζεστε για την οποιαδήποτε τέτοια εξέλιξη, την οποία και προσωπικά απεύχομαι και νομίζω ότι υπάρχουν πολλοί διαφορετικοί τρόποι για να την κάνουμε να μην έρθει.

Θέλω, κυρίες και κύριοι συνάδελφοι, να πω ότι το θέμα της μετανάστευσης είναι τόσο πολυσύνθετο, ώστε μόνο και μόνο ένα νομοσχέδιο σε καμία περίπτωση δεν μπορεί να το αντιμετωπίσει. Αυτό νομίζω ότι το αντιλαμβανόμαστε όλοι. Χρειάζεται, κατ’ αρχάς, μία μεγαλύτερη διάθεση, χρειάζεται μία ευρωπαϊκή κινητοποίηση και χρειάζεται βεβαίως να αξιοποιήσουμε όλες τις δυνάμεις που έχουμε στη διάθεσή μας και για να αποδώσουμε δικαιοσύνη και άσυλο σε αυτούς που πραγματικά το δικαιούνται, αλλά και για να διασφαλίσουμε το αίσθημα ασφάλειας των Ελλήνων πολιτών, αλλά και να στείλουμε ένα μήνυμα προς την Ευρώπη ότι εμείς ξέρουμε να κάνουμε και μία πολιτική συνόρων, τα οποία σύνορα οφείλουμε και πρέπει να τα ελέγχουμε.

Έρχομαι στο τελευταίο που έθεσε ο κ. Πάλλης. Είναι γεγονός ότι χθες, όντως, αθωώθηκαν οι μέχρι τούδε κατηγορούμενοι και καταδικασθέντες, εάν δεν κάνω λάθος, σε πρώτο βαθμό, γιατί η συζήτηση αν θυμάμαι καλά, ήταν στο Εφετείο χθες και άρα δεν μιλούσα στον αέρα, δεν ήταν μόνο βάσει δημοσιευμάτων κάποιας εφημερίδας, υπήρχε μία ποινική διαδικασία και αθωώθηκαν. Χαίρομαι που αθωώθηκαν, αυτό, όμως, συνολικά, δεν πιστεύω ότι θα πρέπει να επαναφέρει τη διάθεση του να λειτουργούν οι Μη Κυβερνητικές Οργανώσεις ανεξέλεγκτα στον χώρο της πατρίδας μας.

Όποιος θέλει να προσφέρει υπηρεσίες, αυτός θα πρέπει να τις προσφέρει τις υπηρεσίες συντεταγμένα, σε συμφωνία, σε συνεργασία και έλεγχο από τις κρατικές ελληνικές αρχές. Αυτή είναι η θέση μας, αδιαπραγμάτευτη και δεν θεωρούμε σε καμία περίπτωση ότι όποιος αλληλέγγυος θέλει, θα παίρνει ένα βαρκάκι, θα βγαίνει στη θάλασσα και θα λέει «εγώ σώζω ζωές ή θα κάνω ό,τι θέλω με τους ανθρώπους οι οποίοι προστρέχουν σε εμένα». Αυτά δεν μπορεί να γίνονται στα πλαίσια μιας ευνομούμενης πολιτείας και μάλιστα και Μη Κυβερνητικές Οργανώσεις, οι οποίες, χωρίς να έχουν καμία νομική παρουσία στην Ελλάδα, να βρίσκονται εδώ και να κάνουν πραγματικά αυτό το οποίο εκείνες θέλουν.

Θέλω να κλείσω, κύριε Πρόεδρε, λέγοντας τα εξής. Νομίζω πως το νομοσχέδιο αυτό, όπως σας είπα, δεν αντιμετωπίζει την καρδιά του προβλήματος, πιστεύω ότι θα πρέπει, και μέχρι την Ολομέλεια, να συζητήσει η Κυβέρνηση και με τα στελέχη της κοινοβουλευτικής πλειοψηφίας που την απαρτίζουν, που έχουν εκ διαμέτρου αντίθετες απόψεις, να συζητήσουν και επιτέλους ο ΣΥΡΙΖΑ να έχει και μια φωνή στα θέματα της μετανάστευσης, να δουν και με τους εταίρους τους, οι οποίοι έχουν εντελώς άλλη προσέγγιση, πώς τα αντιμετωπίζουν και αυτοί και να έρθουν με μια πρόταση με το τι θα κάνουμε με τις δευτεροβάθμιες επιτροπές.

Έχει κολλήσει το σύστημα εκεί, εμείς επιφυλασσόμαστε στην Ολομέλεια, κύριε Υπουργέ, να σας καταθέσουμε συνολική πρόταση για το πώς βλέπουμε τον δεύτερο βαθμό εξέτασης των υποθέσεων ασύλου. Αυτό το οποίο σήμερα κάνετε, δεν πιστεύω σε καμία περίπτωση, παρά τις προσδοκίες που καλλιεργείτε, ότι θα έχει λύσει το πρόβλημα έως το τέλος του καλοκαιριού. Γιατί έχετε δώσει αυτή τη διαβεβαίωση ότι, μέχρι το τέλος του καλοκαιριού, θα έχουν αποσυμφορηθεί τα νησιά, ότι θα έχουν εξομαλυνθεί οι διαδικασίες, ότι θα λειτουργεί καλά η ελληνική διαδικασία απονομής και εξέτασης του καθεστώτος διεθνούς προστασίας και ασύλου -οι υπηρεσίες λειτουργούν καλά- και δεν πιστεύουμε σε καμία περίπτωση ότι, με τις συγκεκριμένες ρυθμίσεις, θα μπορέσετε να το αντιμετωπίσετε.

Εμείς είμαστε ξεκάθαροι, στοχευμένοι στο ότι στον δεύτερο βαθμό, όχι μόνο χρειάζεται γενναία αλλαγή, χρειάζεται και γενναία επιτάχυνση και γενναίες αποφάσεις συνολικά. Ας εμπιστευτούμε τις ελληνικές αρχές που σήμερα έχουν αποδείξει ότι κάνουν σωστά τη δουλειά τους και ας πάμε παραπέρα, γιατί θα έρθουμε πάλι, μέσα στο καλοκαίρι, να συζητάμε φαινόμενα τα οποία, δεν θέλω να γίνομαι ο μάντης κακών γεγονότων, αλλά είμαι βέβαιος ότι θα ξανασυζητάμε φαινόμενα όπως αυτά τα οποία ζήσαμε τις τελευταίες τρεις εβδομάδες, αναταραχή στα Hotspots, αναταραχή στις τοπικές κοινωνίες, αναταραχές σε παράνομους καταυλισμούς και βέβαια μια εκρηκτική αύξηση ροών, στις οποίες δεν υπάρχει ισοζύγιο επιστροφών.

Κύριε Πρόεδρε, επιφυλασσόμαστε για την Ολομέλεια στο σύνολο του νομοσχεδίου και στο σύνολο των άρθρων και θα ζητήσω συγνώμη, κύριε Πρόεδρε, αν κάποια στιγμή φύγω, γιατί είμαι εγγεγραμμένος ομιλητής και στην Ολομέλεια. Σας ευχαριστώ πολύ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Παπαθεοδώρου.

ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Κύριοι Υπουργοί, κυρίες και κύριοι συνάδελφοι, νομίζω ότι είναι κοινός τόπος πως προχωρούμε στη συζήτηση ενός σχεδίου νόμου σε μια διαρκώς μεταβαλλόμενη πραγματικότητα. Σε λίγες μέρες, θα συζητήσουμε στην Ολομέλεια την ψήφιση του σχεδίου νόμου, για το οποίο έχουμε καταθέσει συγκεκριμένες προτάσεις, και θα θέλαμε, κάποια στιγμή, και επί του πρακτέου, συγκεκριμένες απαντήσεις, όμως, η πραγματικότητα αλλάζει σε τέτοιο βαθμό συνεχώς, με απουσία ή με μια αυτοσυγκράτηση από την πλευρά του Υπουργείου για τις πολιτικές, τις οποίες θα έπρεπε, κατά την άποψή μας, να είχε δρομολογήσει και δεν το έχει κάνει μέχρι σήμερα.

Κύριοι Υπουργοί, νομίζω ότι δεν μπορούμε να αποφύγουμε τη συγκεκριμένη πραγματικότητα, που διαμορφώνεται, τόσο στα νησιά με την αύξηση των ροών και να συζητήσουμε και σε επίπεδο νομοθετικό για το πόσες διαδικασίες ασύλου αντέχει η χορήγηση, έτσι όπως προβλέπεται από τη χώρα μας, την οποία δεν θίγει το σχέδιο. Θα σας αποδείξω αμέσως μετά και θα σας παρουσιάσω, το γνωρίζετε, ότι έχουμε πολλές παράλληλες διαδικασίες ασύλου, που δεν έχουν ενοποιηθεί και δημιουργούν αρκετά προβλήματα.

Επίσης, θα πρέπει να συζητήσουμε, και να ακούσουμε τους Υπουργούς που είναι εδώ, για τις προθέσεις της Κυβέρνησης απέναντι στα υπαρκτά προβλήματα, πέρα από την αύξηση των ροών, που χρειάζεται να έχουμε κοινή άποψη για το πώς τις διαχειριζόμαστε, τόσο για τα επεισόδια, τα οποία δημιουργήθηκαν στη Θεσσαλονίκη, όσο και για τα επεισόδια, τα οποία δημιουργούνται καθημερινά πλέον τους άτυπους καταυλισμούς στην Πάτρα. Δεν είναι της ίδιας υφής.

Κύριε Υπουργέ, από την Παρασκευή που συζητήσαμε, η κατάσταση έχει αλλάξει. Από την Παρασκευή που συζητήσαμε και σας είπα, ότι πράγματι πρέπει να θέσετε ένα χρονοδιάγραμμα για το κλείσιμο, αν δεν σας αρέσει ο όρος εκκένωση, των καταυλισμών υπήρξε δυστυχώς η τραγική απώλεια της ζωής ενός νέου ανθρώπου, η οποία, όμως, ανέδειξε ταυτόχρονα νέες πραγματικότητες, τις οποίες δεν είχε αναγνωρίσει επισήμως το Υπουργείο, την πραγματικότητα της δράσης συμμοριών, διότι, οι συγκρούσεις, την Παρασκευή το βράδυ, έγιναν μεταξύ των συμμοριών δύο διαφορετικών καταυλισμών.

Ο άτυχος νέος έπεσε από σφαίρα φίλου του, ο οποίος προσπαθούσε να σημαδέψει τα μέλη της αντίπαλης συμμορίας, που ήταν απέναντι. Αυτό δεν καθιστά τη δολοφονία ατύχημα, διότι είχαμε συγκρούσεις συμμοριών για το να έλεγχο του λιμανιού, για τον έλεγχο της διέλευσης των αντικανονικών μεταναστών, αλλά και των προσφύγων, οι οποίοι έχουν αιτηθεί άσυλο, από το χώρο του Λαδόπουλου και της ΑΒΕΞ προς το χώρο του λιμανιού. Την προηγούμενη ημέρα ακριβώς, είχαμε συγκρούσεις εντός του λιμανιού μεταξύ αυτών των συμμοριών και όλων μαζί με τους Λιμενικούς, αλλά και τους επαγγελματίες των μεταφορών. Αυτή η πραγματικότητα χρειάζεται άμεση διαχείριση.

Ταυτόχρονα, αυτό που αναδείχθηκε μέσα και από την έρευνα που έγινε, όχι μόνο την αστυνομική, αλλά και τη δημοσιογραφική - εάν είναι λανθασμένα τα στοιχεία, σας παρακαλώ να με διαψεύσετε - είναι ότι ταυτόχρονα στον χώρο αυτό, πέρα από διακίνηση ανθρώπων, έχουμε διακίνηση όπλων και ναρκωτικών. Αυτή η πραγματικότητα υπάρχει, διαπιστώθηκε ή, εν πάση περιπτώσει, αναδείχτηκε, ενώ, ταυτόχρονα, δεν υπήρχε καμία αντίδραση από την πολιτεία και δεν μιλάμε για μια περίπτωση, όπως ο καταυλισμός της Θεσσαλονίκης, όπου είχαμε συγκρούσεις μεταξύ ομάδων διαφορετικών εθνοτήτων, αλλά μιλάμε για έναν άτυπο καταυλισμό, ο οποίος δεν όφειλε να υπάρχει.

Θεωρούσα ότι θα είχατε την ευκαιρία να εφαρμόσετε το plan b, το σχέδιο νούμερο 2, όπως είχατε αναφέρει την προηγούμενη φορά, αν αποτύγχανε το πρώτο, που ήταν η οικειοθελής αποχώρηση.

Κύριε Υπουργέ, δεν γνωρίζω ακριβώς πόσοι είναι οι πρόσφυγες και οι μετανάστες σ' αυτούς τους δύο καταυλισμούς. Ο αριθμός αλλάζει καθημερινά. Φαντάζομαι ότι οι δικές σας υπηρεσίες μαζί με τις υπηρεσίες του Υπουργείου Προστασίας του Πολίτη θα γνωρίζουν. Δεν γνωρίζω γιατί δεν αναφέρεται πουθενά πόσες ήταν οι οικειοθελείς αποχωρήσεις. Δεν έχει, όμως, σημασία –το τονίζω- πόσες ήταν οι οικειοθελείς αποχωρήσεις, όταν έχουμε νεκρό μέσα στον καταυλισμό και όταν η πολιτεία, με τα δύο συναρμόδια Υπουργεία, όχι μόνο δεν παρεμβαίνει για να κλείσει τους καταυλισμούς και να τους σφραγίσει, κατά το κοινώς λεγόμενο, αλλά απλά αρκείται στο να υπάρξουν, απ' ό,τι διάβασα, κύριε Υπουργέ, τις προηγούμενες μέρες, την Πέμπτη, συναντήσεις μεταξύ του Υπουργού, θεσμικών παραγόντων της Αχαΐας, όπως ο κ. Περιφερειάρχης και εκπροσώπων των συλλόγων των κατοίκων. Τι θα συζητήσετε με τους κατοίκους; Θα τους ενημερώσετε αν υπάρχει επιχειρησιακό σχέδιο επέμβασης; Θα συζητήσετε για το αν υπήρξαν ή όχι εγκληματικές ενέργειες ή θα συζητήσετε για την καθημερινότητά τους, την οποία δεν χρειάζεται να τη συζητήσετε την ξέρετε από τώρα. Την γνωρίζετε έχουν υπάρξει τόσα δημοσιεύματα, σας την έχουμε μεταφέρει τόσες φορές.

Κλείνοντας, την προηγούμενη Παρασκευή τη δευτερολογία μου, σας είχα πει ότι πράγματι, αυτή τη στιγμή, βρίσκεστε μπροστά σε μια επιλογή. Ή θα προχωρήσετε σε έναν εξορθολογισμό του νομοθετικού πλαισίου, έτσι ώστε να έχετε περισσότερα εργαλεία, γιατί αυτός ο νόμος ένα εργαλείο είναι, αλλά ταυτόχρονα θα θέσετε και τις προϋποθέσεις μιας πολιτικής, η οποία δεν θα έχει πλέον τις αγκυλώσεις της προηγούμενης περιόδου, ήτοι θα προχωρήσετε και σε γεωγραφικό αποκλεισμό. Δεν μπορείτε να κάνετε διαφορετικά από τη στιγμή που θα δεχθείτε τον γεωγραφικό περιορισμό για να είστε συνεπείς με τις δεσμεύσεις που έχετε αναλάβει απέναντι στην Ε.Ε.. Οφείλετε τις ίδιες δεσμεύσεις να αναλάβετε και απέναντι στις τοπικές κοινωνίες σε Νομούς που είναι πύλες εξόδου στη χώρα και εκεί θα πρέπει να προχωρήσετε στο γεωγραφικό αποκλεισμό από την μετακίνηση, γιατί είναι σαν να δημιουργείτε τις προϋποθέσεις έτσι ώστε να υπάρχουν κέντρα συγκέντρωσης για τη διέλευση, την παράνομη διέλευση, προς το εξωτερικό. Αυτή τη δέσμευση οφείλετε ταυτόχρονα και να την αναλάβετε εφόσον υπάρχει στο άρθρο 7, γεωγραφικός περιορισμός, με απόφαση της υπηρεσίας ασύλου. Χρειάζεται ταυτόχρονα να υπάρχει με απόφαση του αστυνομικού διευθυντή, το οποίο είναι περισσότερο ευέλικτο εργαλείο για τον γεωγραφικό αποκλεισμό και να την δώσετε εσείς αυτή τη δυνατότητα. Ταυτόχρονα, όμως θα πρέπει να μας πείτε τι θα κάνετε τις επόμενες μέρες.

Κύριε Υπουργέ, δεν ασκώ πίεση για να ασκήσω αντιπολίτευση. Είναι παράλογο να συζητάμε για τη διαχείριση του ασύλου, να συζητάμε ημίμετρα για την επιτάχυνση των διαδικασιών -γιατί ημίμετρα είναι - και ταυτόχρονα να βλέπετε μια πραγματικότητα και να έχουμε περάσει μέσα στους τελευταίους τρεις μήνες από την άποψη του κ. Μουζάλα, δεν έχω αρμοδιότητα για άτυπους καταυλισμούς, στην άποψή σας, έχω επιχειρησιακό σχέδιο α, β, γ, το οποίο όμως δεν θα σας το αποκαλύψω για ευνόητους λόγους, διότι εμπεριέχει και τη συνδρομή άλλων υπηρεσιών της πολιτείας, αλλά ταυτόχρονα δεν κάνω τίποτα όταν έχω τον τρίτο νεκρό. Πόσα θύματα θα πρέπει να υπάρξουν για να παρέμβει η πολιτεία, γιατί δεν είναι δουλειά ενός υπουργείου. Πόσες καταστάσεις, όχι απλά ανομίας, εγκληματικών ενεργειών θα πρέπει να αναδειχθούν μέσα από αυτή την κατάσταση για να παρέμβετε και να κλείσει μια δομή, η οποία στην ουσία όχι μόνο δεν υφίσταται, είναι άτυπη, αλλά λειτουργεί πίσω από τις διευκολύνσεις που παρέχονται σε μια άτυπη δομή από πολλές οργανώσεις, οι οποίες λειτουργούν υποστηρικτικά από τη στιγμή που υπάρχει συγκέντρωση ανθρώπων σε ένα ετοιμόρροπο κτίριο από την μια πλευρά και σε ένα ακατάλληλο κτίριο από την άλλη;

Αυτήν την πραγματικότητα, κύριε Υπουργέ, καλείστε να τη λύσετε καθ’ οδόν προς την ψήφιση του νομοσχεδίου. Αυτή την πραγματικότητα, περί γεωγραφικού αποκλεισμού, καλείστε να τη ρυθμίσετε, ώστε να υπάρξει - αν θέλετε - και η δική μας η συμμετοχή στα θετικά σημεία, τα οποία έχει το νομοσχέδιο.

Δεν ασκώ αντιπολίτευση, αυτή τη στιγμή, επειδή θεωρώ ότι υπάρχει αδράνεια των μηχανισμών του κράτους. Σας εγκαλώ στην αυτονόητη ενέργεια της Πολιτείας, όταν βλέπετε ότι δια της παραλείψεως, υπάρχουν θύματα. Η παράλειψη ενέργειας δημιουργεί καταστάσεις, έτσι ώστε να ζητάμε, σήμερα, τη δική σας, όχι μόνο νομοθετική, αλλά και πολιτική παρέμβαση.

Σε ερώτηση δημοσιογράφου, κύριε Υπουργέ, για τις ευθύνες της Κυβέρνησης, είπα το εξής: «Αν το ίδιο περιστατικό είχε γίνει σε μια δομή φιλοξενίας. Αν το ίδιο περιστατικό είχε γίνει στη Θεσσαλονίκη, θα είχε το ίδιο βάρος; Θα είχε τον ίδιο αντίκτυπο; Θα είχε την ίδια αντιμετώπιση; Προφανώς και όχι.». Από την πραγματικότητα, καταλαβαίνουμε ότι, από τη μια πλευρά, θα είχαμε επέμβαση αστυνομίας, αλλά, από την άλλη, θα είχαμε έλεγχο των συνθηκών διαβίωσης των ανθρώπων αυτών. Τι δεν έχουμε σε έναν άτυπο καταυλισμό, στους δύο ή τρεις που δημιουργούνται στην Πάτρα; Δεν έχουμε τίποτα απ' όλα αυτά, τα οποία σας ανέφερα. Επομένως, η ερώτηση είναι «γιατί τους κρατάτε ανοιχτούς;».

Επίσης, ακόμα μία ερώτηση. Βλέπετε ότι ο αντίκτυπος, στην τοπική κοινωνία, είναι πάρα πολύ μεγάλος. Στην εμπορευματική κίνηση του λιμανιού – θα σάς το είπαν οι αρμόδιες υπηρεσίες και του Υπουργείου Ναυτιλίας- η κατάσταση έχει γίνει πλέον αβίωτη και αυτό, το οποίο απεύχομαι, όπως είχα πει και την προηγούμενη φορά, είναι ο πολλαπλασιασμός τέτοιων ενεργειών, διότι η κατάσταση έχει ξεφύγει από τον έλεγχο. Άρα, νομίζω ότι θα πρέπει και σε αυτή τοποθέτηση, που θα έχετε σήμερα, να μας πείτε ποιο είναι το χρονοδιάγραμμα εκκένωσης.

Το δεύτερο είναι ότι έχει σημασία να συζητήσουμε, στο πλαίσιο αυτού του νομοσχεδίου, κάτι που κρύβεται πίσω από αυτό το νομοσχέδιο και το οποίο δεν έχουμε συζητήσει, ποτέ έως τώρα. Δηλαδή, πράγματι, είχαμε τον νόμο του 2011, ο οποίος είναι ο νόμος που είναι η βάση της διαχείρισης των μικτών μεταναστευτικών ροών. Που σημαίνει το εξής: Μικτές είναι οι μεταναστευτικές ροές, όταν αυτές αφορούν και τους πρόσφυγες και τους μετανάστες. Πράγματι, είχαμε το νόμο του 2016, που ψηφίστηκε μια διαδικασία fast truck, για να μπορούμε να προσαρμόσουμε την ελληνική νομοθεσία στην κοινή δήλωση Ευρώπης -Τουρκίας.

Καταληκτικά, έχει σημασία, κύριε Υπουργέ, να απαντήσουμε στο εξής: Έχουμε μια διαδικασία ασύλου, η οποία ακολουθείται, έως σήμερα, για τις περιπτώσεις πριν από τη δήλωση. Έχουμε μια διαδικασία ασύλου για τις περιπτώσεις, οι οποίες έρχονται μετά τη δήλωση. Έχουμε μια διαδικασία ασύλου, η οποία φαίνεται να φτιάχνεται για ορισμένες ειδικές κατηγορίες, όπως, π.χ., ορισμένοι οι οποίοι έχουν ζητήσει πολιτικό άσυλο, έχουν κριθεί άμεσα και προέρχονται από την Τουρκία και είναι ειδικής κατηγορίας. Έχουμε τρεις διαδικασίες ασύλου και πάμε να φτιάξουμε μια τέταρτη. Πιστεύετε, πραγματικά, για αυτόν το νόμο, ότι θα είναι λυσιτελής η οποιαδήποτε νομοθετική ρύθμιση, όταν κτίζεται επάνω σε αυτό το νομοθετικό χάος; Αυτή είναι η ερώτηση.

Τα υπόλοιπα θα τα πω στη δευτερολογία μου.

Σας ευχαριστώ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Κύριε Παπαθεοδώρου, παρακαλώ μπορείτε να μας πείτε την τοποθέτησή σας;

ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Κύριε Πρόεδρε, επιφυλασσόμαστε για την Ολομέλεια και πιστεύουμε ότι η Κυβέρνηση θα ανταποκριθεί στις εκκλήσεις μας.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Ηλιόπουλος.

ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Κύριε Πρόεδρε, άκουσα τον Εισηγητή του ΣΥΡΙΖΑ και νόμιζα ότι έκανε εισήγηση για άλλο νομοσχέδιο, γιατί ξεκίνησε να μας λέει για τον φασισμό, για τον ρατσισμό και όλα αυτά απευθύνοντάς τα στους κατοίκους του ίδιου του του νησιού. Σε ένα νησί που μαστίζεται τόσα χρόνια από τη λαθρομετανάστευση, ο Εισηγητής του ΣΥΡΙΖΑ δεν βρήκε να πει κάτι για όλο αυτό, το μόνο που βρήκε ήταν να μιλήσει εναντίον των κατοίκων που έχουν φτάσει στο απροχώρητο. Δεν θα λαϊκίσω, θα πω να πάρει μερικούς στο σπίτι του και να δει τη «γλύκα», για να το πω έτσι, γιατί οι άνθρωποι αυτοί, κυριολεκτικά, βρίσκονται μέσα στα σπίτια των Ελλήνων, τους κλέβουν, τους χτυπάνε, τους εκβιάζουν, τους φοβίζουν.

Ας τους πάρουν, λοιπόν, αυτοί οι αλληλέγγυοι στα σπίτια τους και να μην παίζουν στις πλάτες των Ελλήνων κατοίκων του νησιού και ας βρουν και ένα καλό λόγο, οι Συριζαίοι και όλοι αυτοί που τους υποστηρίζουν, για αυτούς τους κατοίκους που το βιώνουν όλο αυτό το πρόβλημα στο πετσί τους. Μην είμαστε τόσο μεταναστολαύνοι και τόσο εναντίον των Ελλήνων κατοίκων. Βγήκανε οι άνθρωποι ειρηνικά, διαμαρτυρήθηκαν για αυτά που γίνονται κυριολεκτικά και δεν λαϊκίζω, μέσα στα σπίτια τους, όχι απλά στο νησί τους, μέσα στα οικόπεδά τους, μέσα στα κτήματά τους.

Άκουσα, μέχρι τώρα, όλες τις εισηγήσεις και όλες μιλούσαν για αυτά που γίνονται-από όχι φίλα προσκείμενο στη Χρυσή Αυγή ούτε καν δεξιούς, ακόμα και ο Εισηγητής της ΝΔ δεν θεωρείτε δεξιός, μακριά από αυτόν τέτοιοι όροι- στην Θεσσαλονίκη, οι σκοτωμοί, οι βιασμοί που γίνονται στην Πάτρα, όλα αυτά που γίνονται στα νησιά του Αιγαίου και πραγματικά απορούμε. Δηλαδή είναι ένα κράτος το οποίο έχει αφήσει ανεξέλεγκτα να βρουν όλοι αυτοί που έχουν εισβάλλει παράνομα στην πατρίδα μας; Τόσο πολύ το κράτος έχει αφεθεί στην παρανομία αυτών των ανθρώπων; Μαζί με τις ΜΚΟ δρουν ανεξέλεγκτα από τον Έβρο μέχρι την Κρήτη, από την Πάτρα μέχρι τα νησιά του Αιγαίου, παντού ολόκληρη την Ελλάδα έχει γίνει ένα άντρο ανομίας και δεν υπάρχει ένα κράτος να επιβληθεί;

Διαβάζουμε σήμερα και δεν είναι δημοσιεύματα, είναι η πραγματικότητα, ό,τι αυτοί οι άνθρωποι πλέον εξοπλίζονται κιόλας. Υπήρχε δολοφονία με πυροβόλο όπλο και συζητάμε αν ήταν φίλοι ή δεν ήταν φίλοι αντί να δούμε το πρόβλημα, το οποίο είναι ότι αυτοί οι άνθρωποι εξοπλίζονται και από τη στιγμή που στρέφουν σε ομοεθνείς τους τα όπλα φανταστείτε τι θα γίνει εναντίον των Ελλήνων. Δεν έχει καμία αξία για αυτούς η ζωή, η θρησκεία τους, τους το διδάσκει αυτό, είναι εναντίον των γυναικών, εναντίον των παιδιών, βιάζονται παιδιά.

Κάθε μέρα που εσείς είσαστε ανθρωπιστές και μιλάτε και για τα παιδιά – έχουμε σήμερα και σχετικό νομοσχέδιο στην Ολομέλεια – δεν βλέπω να καίγεστε, δεν βλέπω να σηκώνετε τους τόνους, όταν αυτοί οι άνθρωποι βιάζουν παιδιά ομοεθνή τους. Δεν είδα καμία καταγγελία. Καταγγελίες μόνο εναντίον των Ελλήνων ότι είναι φασίστες και ρατσιστές επειδή διαμαρτύρονται. Εναντίον αυτών των ανθρώπων που καθημερινά και το τονίζω βιάζουν ομοεθνή παιδιά τους δεν έχω δει να μιλά κανένας. Προσπαθείτε να τα θάψετε και όσες περιπτώσεις αναδεικνύονται και αυτές βγαίνουν για ελάχιστα στη δημοσιότητα.

Αυτοί μεταξύ τους σκοτώνονται, βιάζουν και δεν ξέρω τι άλλο, μεταφέρουν ναρκωτικά. Γίνεται διακίνηση ναρκωτικών πλέον σε όλα τα hot spot, εμπορεία λευκής σαρκός, τα δήθεν hot spot είτε τα νόμιμα είτε τα παράνομα, γιατί πλέον έχουν δημιουργηθεί και δεκάδες σε ολόκληρη την Ελλάδα. Φεύγουν αυτοί από τις δομές, πάνε στο κέντρο της Θεσσαλονίκης και δεν τους ενοχλεί κανένας. Σε εμάς, στον Βόλο, φύγανε από εκεί που τους είχανε πάει, πήγανε στο κέντρο του Βόλου κατασκήνωσαν, πάντα με τη συνδρομή των ΜΚΟ, που εσείς πληρώνετε. Υπάρχουν κονδύλια που πηγαίνουν σε ΜΚΟ και στη συνέχεια αυτές δρουν εναντίον του ελληνικού κράτους. Αυτά δεν γίνονται και καλά έκανε ο Ούγγρος Πρωθυπουργός –θα τα πούμε και στην Ολομέλεια αυτά καλύτερα- και απέκλεισε όλες αυτές τις ΜΚΟ, οι οποίες δρούσαν εναντίον του κράτους του ουσιαστικά.

Εμείς, εδώ, τους έχουμε αφήσει ανεξέλεγκτους, δήθεν για την υποστήριξη. Δηλαδή, δεν υπάρχει Κράτος και το Κράτος δίνει κονδύλια σε κάποιους, ανεξέλεγκτους και την επαναλαμβάνω χίλιες φορές αυτήν την λέξη, γιατί απλά, τους πληρώνετε χωρίς να μπορείτε να τους ελέγξετε. Δήθεν, να βοηθούν τους πρόσφυγες. Ένα πάρτι εκατομμυρίων για τη διατροφή τους, για τη διαμονή τους, για τις μεταφορές τους. Ένα πάρτι εκατομμυρίων, το οποίο έχει ενορχηστρώσει άριστα, γιατί είναι μετρ σε αυτά, ο ΣΥΡΙΖΑ. Έχετε κάνει και σχετικό Υπουργείο.

Τώρα, για το νομοσχέδιο, τι να πούμε; Μέσα σε όλα αυτά που γίνονται, είπε ο κ. Παπαθεοδώρου ότι άλλαξαν τα πράγματα από την Παρασκευή.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Κύριε Ηλιόπουλε, στο νομοσχέδιο πρέπει να αναφερθούμε. Το λέω αυτό γιατί αναρωτηθήκατε τι να πούμε.

ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου Χρυσή Αυγή): Κύριε Πρόεδρε, επειδή κανένας από τους προηγούμενους δεν αναφέρθηκε στο νομοσχέδιο, ούτε καν ο εισηγητής του ΣΥΡΙΖΑ. Μιλούσε για φασίστες και ρατσιστές, αλλά δεν του είπατε τίποτα. Για να ξέρουμε και τι λέμε. Ο ίδιος ο εισηγητής του ΣΥΡΙΖΑ μίλησε για φασίστες και ρατσιστές, για τους κατοίκους της Μυτιλήνης.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Δεν κάνω εξαιρέσεις. Ακούω γνώμες, πληροφορίες. Έγινε ένα δημοσιογραφικό ρεπορτάζ. Δεν αναφέρομαι μόνο σε εσάς.

ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου Χρυσή Αυγή): Αναφέρεστε μόνο σε εμένα. Γιατί ο κ. Παπαθεοδώρου μίλησε είκοσι λεπτά και καλά έκανε και δεν αναφέρθηκε ούτε ένα λεπτό στο νομοσχέδιο.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Συνεχίστε, παρακαλώ.

ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου Χρυσή Αυγή): Παρόλα αυτά, εγώ να πω για το νομοσχέδιο. Τα έχουμε πει και στις προηγούμενες Επιτροπές. Να μιλήσω για τους άεργους, χωρίς διαβατήρια λαθρομετανάστες, στους οποίους δίνετε μηνιαίο βοήθημα, δίνετε στέγη, δωρεάν ιατροφαρμακευτική περίθαλψη και δικαίωμα στην εργασία. Αυτά λέει το νομοσχέδιο.

Επίσης, το νομοσχέδιο λέει για τα μέλη της οικογένειας, «για τα ανήλικα άγαμα τέκνα του, ανεξαρτήτως εάν γεννήθηκαν σε γάμο ή εκτός γάμου των γονέων τους ή είναι υιοθετημένα», λες και μπορείτε να το αποδείξετε αυτό. Κάπου αλλού λέει, «ως μέλη της οικογένειας, ο σύζυγος ή ο εκτός γάμου σύντροφος του με τον οποίον διατηρεί σχέση, δεόντως αποδεδειγμένη». Πολύ αστεία πράγματα αυτά, για νομοσχέδιο που θα έρθει να ψηφίσουμε. «Αρκούντως αποδεδειγμένη η σχέση». Μας δουλεύετε μάλλον. Δουλεύετε τον ελληνικό λαό, με αυτά τα νομοσχέδια. Θα τα πούμε περαιτέρω και στην Ολομέλεια. Έχουμε πάρα πολλά να πούμε, όπως και για το σημερινό νομοσχέδιο. Θα πούμε και γι' αυτό. Προσπαθείτε να εντάξετε στην ελληνική κοινωνία, ανθρώπους που, ούτε θέλουν, ούτε μπορούν να ενταχθούν στην ελληνική κοινωνία, ούτε θέλουν να μετέχουν της ελληνικής παιδείας, αλλά και στην τελική και να μετέχουν, για κάποια χρόνια, της ελληνικής παιδείας, αυτό δεν θα τους εμποδίσει, στη συνέχεια, να κάνουν αυτά που κάνουν. Γιατί και η θρησκεία τους, όσο και αν σας ενοχλεί αυτό, αυτό τους διδάσκει από όταν γεννιούνται. Να μισούν κάθε αλλόθρησκο και κάθε αλλόφυλο. Εμείς είμαστε υπέρ της Ειρήνης, υπέρ όλων των δικαιωμάτων, αλλά μακριά από την πατρίδα μας. Ο καθένας έχει τα δικαιώματα του, αλλά εκτός από την πατρίδα μας. Στην πατρίδα μας δεν μπορεί να σηκώσει, δεν μπορεί να ανεχθεί.

Κύριε Υπουργέ, το ξέρω ότι σας ενοχλεί. Ξέρω ότι ενοχλήστε για τα δικαιώματα των Ελλήνων.

ΙΩΑΝΝΗΣ ΜΠΑΛΑΦΑΣ (Υφυπουργός Μεταναστευτικής Πολιτικής): Μου θυμίζετε την Γερμανία του ΄33.

ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Ενοχλείστε με τα δικαιώματα, το ξέρω. Οτιδήποτε ελληνικό σας ενοχλεί.

ΙΩΑΝΝΗΣ ΜΠΑΛΑΦΑΣ (Υφυπουργός Μεταναστευτικής Πολιτικής): (*Ομιλεί εκτός μικροφώνου*)

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Παρακαλώ, μην κάνετε διάλογο.

ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Εγώ είπα ότι είμαι υπέρ των δικαιωμάτων.

ΙΩΑΝΝΗΣ ΜΠΑΛΑΦΑΣ (Υφυπουργός Μεταναστευτικής Πολιτικής): (*Ομιλεί εκτός μικροφώνου*)

ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Μιλάτε σοβαρά; Λέει ο Υπουργός ότι δεν με ανέχεται να μιλάω; Μισεί κάθε τι εθνικό και δεν ανέχεται εμένα; Εντάξει. Θα παίρνω άδεια, θα μου λέτε τι να πω την άλλη φορά, για να το λέω. Μπας και με ανεχθείτε.

ΙΩΑΝΝΗΣ ΜΠΑΛΑΦΑΣ (Υφυπουργός Μεταναστευτικής Πολιτικής): Δεν είπα αυτό. Είπα ότι μπορώ να ενοχλούμαι από αυτά που λέτε. Τι θέλετε; Να τα ακούω αδιάφορα;

ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Είπατε ότι δεν με ανέχεστε. Δεν ανέχεστε αυτά που λέω. Εσείς μπορείτε να μην ανέχεστε να ακούτε αυτά που λέω.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Σταματήστε τον διάλογο παρακαλώ. Εσείς προκαλέσατε τον Υπουργό. Γιατί κάνατε προσωπική αναφορά;

ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Έχει πλάκα ο Υπουργός, με αυτά που λέει.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Δεν έχει πλάκα εδώ μέσα. Οι πλάκες είναι αλλού.

ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Κύριε Πρόεδρε, γιατί παίρνετε συνεχώς τον λόγο;

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Γιατί λέτε ότι έχει πλάκα ο Υπουργός και έχουμε πλάκα εδώ μέσα. Θα προστατεύσω τη διαδικασία. Είναι απάντηση αυτή; Είναι τρόπος;

ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Όταν με λέει Ναζιστή του ΄33, δεν τον διακόπτετε; Δεν σας ενοχλεί;

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Είναι μια κριτική, η οποία προκύπτει, προφανώς, από κάποια πράγματα. Παρακαλώ, συνεχίστε.

 ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Όταν κάποιος λέει ότι είμαι Ναζιστής του ΄33, λέω ότι έχει πλάκα. Γιατί σας χαλάει αυτό;

 ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Συνεχίστε, παρακαλώ.

ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Δεν μπορώ να δεχθώ ότι δεν είμαι ναζιστής του ‘33 και ότι είμαι Έλληνας. Να απαντήσω. Δεν είμαστε ναζιστές του ‘33, ήμασταν όχι αγέννητοι, αγέννητοι ήταν και οι παππούδες μας, όσο και αν σας ενοχλεί αυτό, είμαστε Έλληνες εθνικιστές του 2018.

Θέλουμε η πατρίδα μας να κατοικείται από Έλληνες, θέλουμε δικαιώματα πρώτα για τους Έλληνες και μετά για όλους τους υπόλοιπους. Είμαστε πάρα πολύ κάθετοι σε αυτό, ότι συμφωνούμε στα δικαιώματα, αρκεί να μην είναι στην πατρίδα μας. Τόσο απλά, τόσο κατανοητά, θέλουμε η Ελλάδα να ανήκει στους Έλληνες. Αν αυτό σας ακούγεται τόσο ρατσιστικό, εσείς μπορεί να μην τον ανέχεστε, να μην θέλετε να το ακούτε, αλλά ότι η Ελλάδα ανήκει στους Έλληνες, πιστέψτε με, ότι όλοι οι Έλληνες θέλουν να το ακούνε και, κάποια στιγμή, όχι απλά να το ακούνε, αλλά να γίνει και πράξη.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): Ευχαριστώ.

Θα ήθελα να ενώσω κι εγώ τη φωνή μου με του Προέδρου, ώστε τις τροπολογίες να τις έχουμε νωρίτερα, να μπορούμε να τις δούμε και έγκαιρα να τοποθετηθούμε, ή ακόμα και παρατηρήσεις που μπορεί να σας είναι χρήσιμες.

Κύριε Υπουργέ, θα αρχίσω με ένα σχόλιο από την τοποθέτησή σας στην προηγούμενη Συνεδρίαση, γιατί δεν υπήρχε δυνατότητα να μιλήσουμε. Αναμφίβολα, έχουμε ιδεολογικές διαφορές και απόψεις, γι’ αυτό υπάρχουν και διαφορετικά κόμματα. Εμείς θεωρούμε ότι στηρίζετε το εκμεταλλευτικό σύστημα, εμείς καλούμε τον λαό να το ανατρέψει και να καταδικάσει και τα κόμματα που το στηρίζουν. Και, βεβαίως, η κριτική μας για όλα τα νομοθετήματα είναι από την πλευρά στήριξης των δικαιωμάτων της εργατικής τάξης και των λαϊκών στρωμάτων.

Όμως, θεωρούμε, ότι πάει πολύ να λέτε ότι «το τραβάμε πολύ και έτσι ευνοούνται οι πολιτικές επιδιώξεις των φασιστικών ομάδων». Το λέω γιατί οι φασίστες και οι ναζιστές οι οποίοι όταν στριμωχτούν λένε «Δεν είμαστε ναζιστές», αλλά έχουν τον αγκυλωτό σταυρό στο μπράτσο, όμως, αξιοποιούν και καπηλεύονται υπαρκτά προβλήματα, που απορρέουν από αντιλαϊκά μέτρα και πολιτικές, αλλά και με τη μεταναστευτική πολιτική που εγκλωβίζει πρόσφυγες στα νησιά σε άθλιες συνθήκες. Αυτή είναι η πραγματικότητα.

Σε ό,τι αφορά τη Λέσβο, το ΚΚΕ ήταν σαφέστατο. Όχι μόνο καταδίκασε και κατήγγειλε τις φασιστικές ναζιστικές ομάδες, αλλά εμείς είπαμε και καλέσαμε τον λαό και της Λέσβου και των άλλων νησιών του βορείου Αιγαίου, να γυρίσει την πλάτη και στα φασιστικά μορφώματα, αλλά και στις κοροϊδίες της Κυβέρνησης. Γιατί; Γιατί αποπροσανατολίζουν και συγκαλύπτουν τους πραγματικούς υπεύθυνους, στοχοποιώντας ανθρώπους απελπισμένους και ξεριζωμένους.

 Ελπίζω αυτό να μην είχε στόχο κινητοποιήσεις που γίνονται και το λέω γιατί; Γιατί διαμαρτυρίες λαϊκών μαζών απέναντι σε αντιλαϊκά μέτρα και πολιτικές, που αφορούν λαϊκό εισόδημα, σφαγιάζονται κοινωνικό - πολιτικά δικαιώματα θα γίνονται, ό,τι και να λέτε, γιατί; Γιατί πνίγουν τα λαϊκά προβλήματα.

Σε ό,τι αφορά αυτούς που προβληματίστηκαν, γιατί το ΚΚΕ καταψηφίζει το νομοσχέδιο. Εμείς θεωρούμε και μετά τις τροπολογίες που δώσατε, που μερικές είναι θετικές, όμως, δεν αλλάζουν την ουσία του νομοσχεδίου. Γιατί; Γιατί, πρώτον κινείται και υλοποιεί την απόφαση της συμφωνίας Ε.Ε. – Τουρκίας, που εμείς από την αρχή έχουμε καταγγείλει επανειλημμένα, γιατί είναι μια επικίνδυνη, απαράδεκτη και απάνθρωπη συνθήκη και είναι αποτέλεσμα ενός παζαριού της λύκο-συμμαχίας της Ε.Ε. ως και της άρχουσας τάξης της Τουρκίας.

Δεν λύνει τα προβλήματα των εγκλωβισμένων στην Ελλάδα, ούτε πρόκειται να σταματήσουν να έρχονται πρόσφυγες και μετανάστες και, ταυτόχρονα, καταπατά δικαιώματα των κατατρεγμένων προσφύγων από τη φωτιά του ιμπεριαλιστικού πολέμου. Αυξάνονται οι ταρίφες δουλεμπόρων και τα κυκλώματα, αλλά και των νεκρών προσφύγων μεταναστών. Ταυτόχρονα, ενισχύθηκε η προκλητικότητα της τουρκικής κυβέρνησης και απέναντι στο Κυπριακό, αλλά και στα κυριαρχικά δικαιώματα της χώρας μας στο Αιγαίο. Έτσι είναι, όταν η τουρκική κυβέρνηση αγορεύεται σε φερέγγυο συνομιλητή, ενώ είναι πέρα για πέρα αφερέγγυος.

Δεύτερον, θεωρούμε ότι το νομοσχέδιο δεν δίνει λύση στον διπλό εγκλωβισμό στα νησιά, αλλά τον διαιωνίζει με πρόσθετους αντιδραστικούς όρους.

Τρίτον, οι συντμήσεις που υπάρχουν, ο στόχος, δηλαδή, των ρυθμίσεων του νομοσχεδίου είναι οι fast track διαδικασίες ασύλου, εξαιτίας των οποίων ο αιτών διεθνή προστασία μπορεί πολύ εύκολα να χάσει το δικαίωμα για άσυλο και να μπει στα κέντρα κράτησης για απέλαση κατά παράβαση, κατ’ έννοια δικαίου και για ακόμη περισσότερες απελάσεις. Γιατί, μαζικές απελάσεις γίνονται και με τη σημερινή κυβέρνηση, ας μην ανησυχεί η Νέα Δημοκρατία, 20.000 απελάσεις το 2017, μεταξύ των οποίων είναι Αφγανοί και Ιρακινοί, δηλαδή, αιτούντες άσυλο, που έχουν το λεγόμενο «προσφυγικό προφίλ».

Τέταρτον, εμείς ό,τι θετικό άρθρο υπάρχει θα το ψηφίσουμε. Το είπα και την προηγούμενη τοποθέτηση στην κατ’ άρθρον συζήτηση. Ακόμη, θα ψηφίσουμε και άρθρα που ξέρουμε ότι, στην πράξη, είναι ευχολόγια, όπως η υγεία, εκπαίδευση για προσφυγόπουλα και παιδιά μεταναστών και, βεβαίως, θα σας πιέζουμε για να υλοποιηθούν αυτά.

Σε ό,τι αφορά το νομοσχέδιο, ορισμένα πράγματα θα ήθελα να πω για το τέταρτο κεφάλαιο που δεν ολοκλήρωσα. Κατ’ αρχήν, το άρθρο 30 δεν αφορά τον μεταναστευτικό κώδικα και νομίζω ότι πρέπει να πάει στο τρίτο μέρος. Ξαναδείτε το.

Στο άρθρο 31, αρκετά είπα στην ομιλία μου στην κατ’ άρθρον συζήτηση, όμως, θέλω να συμπληρώσω ορισμένα πράγματα. Μιλάω για την παρ. 4 του άρθρου 31. Ορισμένες από τις προωθούμενες αλλαγές είναι σε θετική κατεύθυνση, όμως, φαίνεται ότι, στο σύνολό τους, οδηγούν στη συρρίκνωση του αριθμού μεταναστών που θα μπορούν να υπαχθούν σε αυτές και να αποκτήσουν άδεια διαμονής. Για παράδειγμα, εάν κάποιος μετανάστης είχε τίτλο διαμονής πριν 10 χρόνια που έχει λήξει και έγγραφα που αποδεικνύουν ότι έχει αναπτύξει ισχυρούς δεσμούς με τη χώρα, π.χ. ότι εργάζεται σταθερά, έχει κάνει οικογένεια κ.λπ., αλλά όχι έγγραφα που να πιστοποιούν τη επταετή συνεχή διαμονή του, δεν θα μπορεί πλέον να πάρει άδεια διαμονής για εξαιρετικούς λόγους.

Ιδιαίτερα προβληματικό είναι το γεγονός ότι τα δικαιολογητικά που θα λαμβάνονται υπόψη για την απόδειξη της επταετούς πραγματικής διαμονής δεν προσδιορίζονται στον νόμο. Και σας το λέω γιατί στο λεκανοπέδιο της Αττικής, δέχονται το ενοικιοστάσιο, π.χ. που ήταν πριν 7 χρόνια, ενώ στη Θεσσαλονίκη, το απορρίπτουν.

Θέλει, όμως, ενιαία κριτήρια τα οποία θα καθοριστούν, βέβαια, με την ΚΥΑ. Αυτά να τα λάβετε υπόψη σας. Αφήνει, όμως ανοικτό το ενδεχόμενο να δυσκολέψει σημαντικά η απόδειξη της επταετούς συνεχούς διαμονής.

 Θετική είναι η αύξηση της διάρκειας της άδειας διαμονής για εξαιρετικούς λόγους από δύο σε τρία χρόνια και, επίσης, σε ό,τι αφορά τα παράβολα, είπα και την προηγούμενη φορά ότι πρέπει να μειωθούν. Με την υποβολή της αίτησης, δεν παίρνουν βεβαίωση και μιλάω για την μπλε βεβαίωση που παρέχει το δικαίωμα πρόσβασης στην εργασία, αλλά ένα αποδεικτικό κατάθεσης που τους προστατεύει από την απέλαση μέχρι να βγει η απόφαση της αίτησής τους.

Επίσης, θεωρούμε ότι είναι θέμα άνισης μεταχείρισης των μελών της οικογένειας των οικονομικών μεταναστών ως προς την ιατροφαρμακευτική περίθαλψη που έγινε χειρότερη με τον ν.4529, όπως σωστά επισημαίνεται και στις παρατηρήσεις των Εισηγητών της Εθνικής Επιτροπής για τα Δικαιώματα του Ανθρώπου.

 Προτείνουμε στο νομοσχέδιο είτε να ψηφιστεί η κατάργηση της παρ. 5 του άρθρου 22 του ν. 4529 είτε να προστεθεί στην περίπτωση λγ΄ της παρ. 1 του ν. 4251 εδάφιο που θα αναφέρει για την απόλαυση των δικαιωμάτων κοινωνικής ασφάλισης. Η έννοια των μελών οικογένειας πολιτών τρίτης χώρας είναι αυτή των οικείων διατάξεων των Οργανισμών Κοινωνικής Ασφάλισης καταργουμένων αντίθετων διατάξεων που προβλέπουν διακριτική μεταχείριση.

Επίσης, ζητάμε να ενισχυθεί το προσωπικό και οι υποδομές των υπηρεσιών των αποκεντρωμένων διοικήσεων. Ακούσαμε και τον εκπρόσωπό τους και θα πω ότι θα πρέπει να πληρώνονται και για τις επιπλέον ώρες δουλειάς, την υπερωριακή. Ο όγκος της δουλειάς είναι μεγάλος, το προσωπικό είναι ελάχιστο και έτσι αναγκάζονται να κάθονται περισσότερες ώρες.

Τελειώνω με το άρθρο 36, που βελτιώθηκε. Απλώς, ήθελα να επισημάνω ότι πρέπει να προσεχθεί η διατύπωση «των καταστροφών από πρόσφυγες και μετανάστες» γιατί «τσουβαλιάζονται» όλοι. Θέλει μια προσοχή. Νομίζω υπάρχει, από κάποιο φορέα, κάποια διατύπωση που μπορεί να είναι χρήσιμη.

ΠΑΝΑΓΙΩΤΑ ΚΟΖΟΜΠΟΛΗ ΑΜΑΝΑΤΙΔΗ (Προεδρεύουσα της Επιτροπής): Κυρία Μανωλάκου, μπορώ να συμπεράνω από την τοποθέτησή σας ότι είσαστε αρνητική.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτριας του ΚΚΕ): Καταψηφίζουμε επί της αρχής.

ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ (Προεδρεύουσα της Επιτροπής): Τον λόγο έχει ο κ. Υπουργός.

ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής): Επειδή γίνεται η συζήτηση και για να το πάρουν και οι επόμενοι ομιλητές για τις δευτερολογίες, είναι ορισμένα ζητήματα, όπως το ζήτημα του πώς αποδεικνύεται η εφτάχρονη παραμονή. Το έχουμε λύσει, θα έρθει ως βελτίωση, δηλαδή, δεν χρειάζονται δημόσια έγγραφα, αλλά έγγραφα βεβαίας χρονολογίας. Ξέρετε, έγγραφο, βεβαίας χρονολογίας είναι και το έμβασμα, είναι και μια σειρά από άλλα πράγματα. Ένα δεύτερο θέμα αφορά την μπλε κάρτα. Νομίζουμε ότι το έχουμε λύσει, δεν ξέρω αν καλύπτει τους συναδέλφους, αλλά θα το προχωρήσουμε.

Για τα άλλα που είπατε, θα αναφερθώ στο τέλος.

ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ (Προεδρεύουσα της Επιτροπής): Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Κυρία Πρόεδρε, στη μικρή κοινοβουλευτική μου θητεία, έχω ακούσει πολλά μέσα στο Κοινοβούλιο και βέβαια, άκουσα και ετούτο στη σημερινή μας συνεδρίαση από τον Εισηγητή της Ν.Δ., τον κ. Βαρβιτσιώτη, ότι οι ΑΝΕΛ και ο ΣΥΡΙΖΑ θα πρέπει να έχουν κοινή γραμμή στην αντιμετώπιση του μεταναστευτικού, να μην αποκλίνουν, προκειμένου να αντιμετωπίσουν όσο καλύτερα γίνεται το πρόβλημα. Προς αποκατάσταση της αληθείας, έχω να δηλώσω ότι, μπορεί σε άλλα νομοσχέδια κοινωνικού περιεχομένου και θέματος, να έχουμε διαφωνήσει, να έχουμε καταψηφίσει, αλλά, στο παρόν σχέδιο νόμου, και τώρα και προηγούμενα και στις κοινές προσπάθειες αντιμετώπισης σε κοινό τόπο, οι δύο κυβερνητικοί εταίροι ποτέ δεν απέκλιναν μιας κοινής γραμμής, ποτέ δεν διαφώνησαν και ποτέ δεν αντιμετώπισαν το θέμα με ασυμφωνίες.

Συνεπώς, όπως και στις προηγούμενες συνεδριάσεις στηρίξαμε αυτό το νομοσχέδιο, έτσι συνεχίζουμε να κάνουμε και τώρα στη δεύτερη ανάγνωση, αλλά και στη συνέχεια όταν αυτό εισαχθεί προς ψήφιση και συζήτηση στο τελικό στάδιο της Ολομέλειας.

Κυρίες και κύριοι συνάδελφοι, κύριοι Υπουργοί, αν έστω ένα παιδί, σε κάποια άκρη του κόσμου, πεθαίνει από την πείνα ή από τον πόλεμο, τότε ο πολιτισμός μας έχει οικτρά αποτύχει. Η διορατικότητα των λογοτεχνών τα έχει, μερικές φορές, όλα αποδώσει κι ο μέγας Καζαντζάκης ήταν αποδεδειγμένα διορατικός. Η τραγικότητα που αναδύθηκε από τη φωτογραφία του μικρού Άιλαν ήταν μαχαιριά αφύπνισης του καλοζωισμένου πολιτισμού μας, του εδραζόμενου στα υλικά και μόνο αγαθά.

Ευτυχώς, όμως, η δική μας πολιτιστική και πολιτισμική παρακαταθήκη έχει διατηρήσει ζωντανή την ανθρωπιά μας. Έτσι, η απάντηση στην εικόνα του αδικοχαμένου τρίχρονου πρόσφυγα είναι οι γιαγιάδες της Λέσβου που στιγμή δεν δίστασαν να περιθάλψουν, να ταΐσουν και να νανουρίσουν τα προσφυγόπουλα.

Αυτό που τελικά μένει από την ανάγνωση του νομοθετήματος αυτού σε κάθε καλοπροαίρετο αναγνώστη, είναι μια αίσθηση βαθιάς ανθρωπιάς. Στόχος του σημερινού νομοσχεδίου είναι να θεραπεύσει τις λειτουργίες και προβλήματα που ανέκυπταν στην προσπάθεια εφαρμογής μιας ενιαίας μεταναστευτικής πολιτικής σε εθνικό κι ευρωπαϊκό επίπεδο. Σκοπείται η αντιμετώπιση προβλημάτων διοικητικής λειτουργίας και υπηρεσιών ασύλου και προσφύγων, προκειμένου να ενισχυθούν οι αρχές της αμεροληψίας και της χρηστής διοίκησης.

Η ενημέρωση των προσφύγων με έντυπο υλικό στη γλώσσα που αυτοί κατανοούν σχετικά με τις υποχρεώσεις και τα δικαιώματά τους, τις συνθήκες υποδοχής και τις παροχές που προβλέπονται, εξασφαλίζει σ’ αυτούς ασφάλειες ζωής και ασφάλεια δικαίου. Η δωρεάν ιατροφαρμακευτική περίθαλψη, η ψυχολογική υποστήριξη, ακόμη και η νομική συνδρομή είναι επιβεβλημένες παροχές σ’ ένα Κοινωνικό Κράτος, σ' ένα Κράτος Πρόνοιας, όπως παραμένει το δικό μας παρά την πολύχρονη δεινή οικονομική του κατάσταση. Η χορήγηση ταξιδιωτικών εγγράφων σε όσους αποδεδειγμένα χρήζουν μετακίνησης σε άλλο κράτος καταδεικνύει την ανθρωπιστική προσέγγιση της Ελληνικής Διοίκησης προς αυτούς.

Η αποσαφήνιση που παρέχεται με τις διατάξεις της παραγράφου 2 του άρθρου 7 του σχεδίου νόμου σχετικά με την αναγκαιότητα επιβολής του μέτρου περιορισμού της ελεύθερης κυκλοφορίας ορισμένων εκ των αιτούντων, θεωρώ πως είναι ικανή και αρκετή, ώστε ν’ απομειωθούν αντιδράσεις που, ενδεχομένως, ανακύψουν.

Η αποτελεσματικότερη επεξεργασία και διεκπεραίωση των αιτήσεων παροχής διεθνούς προστασίας ίσως επιβάλλει ενίοτε στον Διευθυντή της Υπηρεσίας Ασύλου την έκδοση αποφάσεων περιορισμών της ελεύθερης κυκλοφορίας εντός συγκεκριμένων γεωγραφικών ορίων. Η ενέργεια αυτή θα λειτουργήσει προς όφελος των αιτούντων, γιατί θα επιτυγχάνεται η ταχύτερη ολοκλήρωση και διεκπεραίωση των αιτήσεών τους.

Η καινοτόμα διάταξη του άρθρου 7 προσιδιάζει στις αρχές ενός ευνομούμενου κράτους, όπως είναι η χώρα μας. Οι πρόσφυγες δεν μπορεί να είναι και δεν πρέπει να είναι φυλακισμένοι. Η ακούσια αυτομολία τους - σχήμα πραγματικά οξύμωρο - δε σημαίνει πως είναι αυτόματα υπόδικοι και προφυλακιστέοι. Είναι άνθρωποι που αναζητούν μια δεύτερη ευκαιρία στη λεηλατημένη τους ζωή και οι απόγονοι του Ξένιου Δία - επιτρέψτε μου να πω - δε θα μπορούσαν να τους αρνηθούν.

Η δυνατότητα της ελεύθερης μετακίνησης στην ελληνική επικράτεια δίνει σ’ αυτούς τους ανθρώπους την αίσθηση της εκκίνησης μιας νέας, διαφορετικής και καλύτερης ζωής απ’ αυτή που μόλις άφησαν πίσω τους. Δεν έχουμε δικαίωμα να τους την αρνηθούμε.

Για τους λόγους αυτούς και για ακόμη περισσότερους που η οικονομία του χρόνου δεν μου επιτρέπει ν’ αναπτύξω, ας είμαστε συγκαταβατικοί, συναινετικοί και εν τέλει συνάνθρωποι σ' αυτούς που ήρθαν ικέτες στη δική μας πόρτα.

Η ένταξή τους στο ελληνικό εκπαιδευτικό σύστημα θα τους παράσχει τη δυνατότητα, μέσα από την εκμάθηση της γλώσσας μας, να γνωρίσουν, να κατανοήσουν και συνακόλουθα να σεβαστούν την ιστορική, πολιτισμική και πολιτιστική διαδρομή της χώρας που τους υποδέχθηκε. Η ειδική μέριμνα που παρέχεται στις ευάλωτες ομάδες, όπως οι έγκυοι γυναίκες, οι γυναίκες σε λοχεία, οι υπερήλικες, μα πάνω από όλα σε ανηλίκους, ιδιαίτερα σε ασυνόδευτους ανηλίκους ή χωρισμένους, με μοναδικό κριτήριο το βέλτιστο συμφέρον τους, θα διασφαλίσει την προστασία της ιδιωτικής και οικογενειακής τους ζωής, με σεβασμό στην προσωπικότητα και την αξιοπρέπειά τους. Η πρόσβασή τους σε προγράμματα επαγγελματικής κατάρτισης θα έχει αποτρεπτική δυναμική σε έκνομες συμπεριφορές. Θα τους εξασφαλίσει εφόδια που θα τους επιτρέψουν τη διεκδίκηση μιας θέσης στην αγορά εργασίας.

Η προσπάθεια εξασφάλισης της διαβίωσής τους σε διαμερίσματα ή ξενοδοχεία, που θα μισθώνονται για αυτό τον λόγο, θα συντελέσει στην οικογενειακή τους ενότητα και θα προστατεύσει τα δικαιώματα και την αξιοπρέπειά τους. Η αυστηροποίηση, ο περιορισμός ακόμη και η διακοπή των υλικών συνθηκών υποδοχής που παρέχεται στους αιτούντες, θα αποτελεί δική τους ευθύνη και θα συσχετίζεται με τη μη συμμόρφωσή τους στις υποχρεώσεις που απορρέουν από την παραμονή τους εκεί και από τη μη ανταπόκρισή τους στην παροχή αναγκαίων πληροφοριών, που απαιτούνται για την ολοκλήρωση της διαδικασίας εξέτασης των αιτήσεών τους. Με τον τρόπο αυτό, τους καθιστά διαχειριστές του μέρους της ευθύνης που τους αναλογεί και σίγουρα περισσότερο σύννομους και υπεύθυνους.

Οι τροποποιήσεις και οι προσθήκες στις διατάξεις που αφορούν στη διαδικασία χορήγησης ασύλου και περιλαμβάνονται στις ρυθμίσεις του Γ’ και Δ’ Μέρους είναι ουσιαστικές και η αποδοχή τους θα ομαλοποιήσει τη ροή διεκπεραίωσης των αιτημάτων παροχής διεθνούς προστασίας. Η σύσταση πενταμελών επιτροπών μετανάστευσης σε κάθε νομό της αποκεντρωμένης διοίκησης, προσαυξημένων στους νομούς Αττικής και Θεσσαλονίκης, επιβάλλεται από την αναζήτηση ταχύτερης διεκπεραίωσης του έργου που έχουν επωμιστεί να φέρουν εις πέρας.

Ο περιορισμός του χρόνου χορήγησης ή μη του ασύλου μέσω της ταχύτερης εξέτασης των προϋποθέσεων χορήγησής τους, θα επαναφέρει μια σχετική κανονικότητα στη ζωή αυτών των ανθρώπων που, άθελά τους, εκπατρίστηκαν. Η παροχή δυνατότητας εργασίας σε υπαλλήλους της υπηρεσίας ασύλου και της αρχής προσφύγων εκτός του κανονικού ωραρίου, δυνητικά ακόμη και εκτός έδρας, αμειβόμενοι για αυτή την εργασία τους από χρηματοδοτούμενα και συγχρηματοδοτούμενα εθνικά, ενωσιακά ή διεθνή προγράμματα, θα καταστήσει παραδοτέες τις ανατεθείσες σε αυτούς υποθέσεις, σε χρονοδιάγραμμα αυστηρά προσδιορισμένο και ανελαστικό, με στόχο την άμεση αποσυμφόρηση των υπηρεσιών αυτών από τον πρωτόγνωρο όγκο των αιτημάτων.

Η δυνατότητα που παρέχεται με τις διατάξεις του άρθρου 30, για την αναπλήρωση σε περίπτωση κωλύματος του διευθυντή της υπηρεσίας ασύλου, έχει σκοπό την πλέον εύρυθμη και αποτελεσματική λειτουργία της υπηρεσίας χωρίς αγκυλώσεις σε πρόσωπα, με σκοπό την απρόσκοπτη ροή των διαδικασιών, βεβαίως και την εξυπηρέτηση των αιτούντων.

Μια άλλη ανακολουθία μεταξύ εθνικού και ενωσιακού δικαίου που τακτοποιείται με αυτό το νομοσχέδιο, αφορά στις προϋποθέσεις εισόδου και διαμονής υπηκόων τρίτων χωρών, όμως στο πλαίσιο ενδοεταιρικής μετάθεσης. Η απλοποίηση της διαδικασίας εισόδου ατόμων που μετατίθενται ενδοεταιρικά από τρίτες χώρες θα δράσει υποστηρικτικά στην προσέλκυσή τους, δίνοντάς τους τη δυνατότητα επέκτασης των δραστηριοτήτων των εταιριών αυτών, σε χώρες της Ευρωπαϊκής Ένωσης. Δικαίωμα αιτήματος εισδοχής στη χώρα έχουν οι υπάλληλοι όλων των κατηγοριών και των βαθμίδων της ιεραρχικής δομής κάθε εταιρίας, που επιδιώκει την δραστηριοποίησή της στον ευρωπαϊκό χώρο. Με τον τρόπο που σαφώς, προσδιορίζονται οι προϋποθέσεις εισδοχής στη χώρα, με τον ίδιο τρόπο προσδιορίζονται και οι κυρώσεις που δυνητικά μπορεί να επιβληθούν στα άτομα που κάνουν κακή χρήση των διατάξεων ενδοεταιρικής μετάθεσης.

Κλείνοντας, κύριε Πρόεδρε, οι Ανεξάρτητοι Έλληνες, όπως στις προηγούμενες συνεδριάσεις, έτσι και σε αυτή, δηλώνουμε, για μια ακόμα φορά, τη θετική μας ψήφο στο νομοσχέδιο αυτό, γιατί, με την ενσωμάτωση των ευρωπαϊκών αυτών Οδηγιών, αλλά και τις βελτιώσεις τις οποίες επιτυγχάνονται στο νομικό καθοριστικό πλαίσιο για την αντιμετώπιση του προσφυγικού και μεταναστευτικού, η επιδιωκόμενη ευελιξία των διαδικασιών, η οποία, βεβαίως, επιτυγχάνεται, εξασφαλίζει την ταχύτερη διεκπεραίωση του συνόλου των υποθέσεων και διευκολύνεται έτσι η ενιαία αντιμετώπιση αυτών μεταξύ των κρατών της Ε.Ε..

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Αθανάσιος, Βάκη Φωτεινή, Κυρίτσης Γεώργιος, Γκιόλας Ιωάννης, Θελερίτη Μαρία, Θεοφύλακτος Ιωάννης, Κοζομπόλη Παναγιώτα, Λάππας Σπυρίδων, Μορφίδης Κωνσταντίνος, Μπαλλής Συμεών, Ντζιμάνης Γεώργιος, Πάλλης Γεώργιος, Παπαηλιού Γεώργιος, Μιχαηλίδης Ανδρέας, Παρασκευόπουλος Νικόλαος, Πρατσόλης Αναστάσιος, Ριζούλης Ανδρέας, Σαρακιώτης Ιωάννης, Σταματάκη Ελένη, Συρίγος Αντώνιος, Τζάκρη Θεοδώρα, Τζαμακλής Χαρίλαος, Τριανταφυλλίδης Αλέξανδρος, Βέττας Δημήτριος, Τσόγκας Γεώργιος, Χριστοδουλοπούλου Αναστασία, Ψυχογιός Γεώργιος, Ασημακοπούλου Άννα – Μισέλ, Βαρβιτσιώτης Μιλτιάδης, Βούλτεψη Σοφία, Γεωργαντάς Γεώργιος, Γκιουλέκας Κωνσταντίνος, Δαβάκης Αθανάσιος, Καρασμάνης Γεώργιος, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Χαρακόπουλος Μάξιμος, Αχμέτ Ιλχάν, Καρράς Γεώργιος – Δημήτριος, Παπαθεοδώρου Θεόδωρος, Χριστοφιλοπούλου Παρασκευή (Εύη), Ηλιόπουλος Παναγιώτης, Λαγός Ιωάννης, Μανωλάκου Διαμάντω, Λαμπρούλης Γεώργιος, Συντυχάκης Εμμανουήλ, Κατσίκης Κωνσταντίνος, Σαρίδης Ιωάννης, Δανέλλης Σπυρίδων, Παναγούλης Ευστάθιος και Παπακώστα – Σιδηροπούλου Αικατερίνη.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Ευχαριστώ, κύριε Πρόεδρε.

Κυρίες και κύριοι συνάδελφοι, το μεταναστευτικό - προσφυγικό αποτελεί για τη χώρα μας, βεβαίως, ένα ζήτημα αιχμής. Είναι ζήτημα ιδιαίτερης έντασης για τις περιοχές που βρίσκονται στην «πρώτη γραμμή» υποδοχής των προσφυγικών μεταναστευτικών ροών και βέβαια, αποτελεί ένα ζήτημα που δεν λύνεται αποκλειστικά και μόνο με την ενσωμάτωση των Οδηγιών που συζητάμε σήμερα. Πρόκειται για ένα πολυεπίπεδο πρόβλημα που αφορά όχι μόνο το εθνικό ή το ενωσιακό Δίκαιο, αλλά εξαρτάται και από τις διεθνείς εξελίξεις που ανά πάσα στιγμή βλέπετε ότι αποκτούν άλλη δυναμική και άλλη επικινδυνότητα.

Λογικές και πρακτικές συνήθους κανονικότητας είναι προφανές ότι εδώ δεν χωρούν. Γραφειοκρατικές λογικές, όπως και ιδεολογικές αγκυλώσεις, κοστίζουν δυσανάλογα και είναι κρίμα, κύριε Υπουργέ, να υπάρχουν πλέον διαθέσιμοι πόροι, να υπάρχουν επιμέρους σχεδιασμοί και να μην μπορούν να υλοποιηθούν για λόγους εγγενούς αδυναμίας λειτουργίας της διαχείρισης.

Εμείς, όπως ανέφερα και στην προηγούμενη συνεδρίαση, βλέπουμε θετικά το νομοσχέδιο και γι’ αυτό τον λόγο το υπερψηφίζουμε. Το βλέπουμε θετικά γιατί η μεταφορά των δύο Οδηγιών αποτελεί αναμφίβολα ένα σημαντικό βήμα, καθώς ρυθμίζονται σημαντικά ζητήματα, όπως η ρητά προβλεπόμενη ευθύνη του Υπουργείου Εργασίας για τα ασυνόδευτα ανήλικα και ο ορισμός των χωρισμένων παιδιών, για πρώτη φορά, στο ελληνικό Δίκαιο.

Ωστόσο, οι δομημένες και ερμηνευόμενες ως σύνολο, ορισμένες από τις προτεινόμενες διατυπώσεις, ίσως να μην ενσωματώνουν τις Οδηγίες στο ακέραιο. Σε όλη την έκταση του σχεδίου νόμου, έχουν παρατηρηθεί τεχνικά και λεκτικά σφάλματα, τα οποία υπονομεύουν την προστασία των αιτούντων άσυλο με την αποδυνάμωση των σχετικών διαδικαστικών εγγυήσεων και δικαιωμάτων. Με άλλα λόγια, οι δικαστικές εγγυήσεις για τους υπηκόους τρίτων χωρών και αλλοεθνών που αιτούνται ασύλου στην Ελλάδα δείχνουν να υποχωρούν, ενώ θα έπρεπε να ενισχύονται.

Επιπροσθέτως, φοβάμαι ότι ορισμένες από τις προβλέψεις του σχέδιο νόμου ίσως να μην ανταποκρίνονται στις πραγματικότητες που αντιμετωπίζουν οι εργαζόμενοι καθημερινά στο πεδίο. Ο φόβος των οργανώσεων- και πρέπει να το μεταφέρω εδώ- πως, σε περίπτωση που τεθεί ζήτημα ερμηνείας της Οδηγίας ενώπιον του Δικαστηρίου της Ε.Ε., ίσως η Ελλάδα να βρεθεί να παραβιάζει όχι μόνο το Ενωσιακό αλλά και το Διεθνές Δίκαιο.

Ορισμένες παρατηρήσεις μόνο επί ορισμένων άρθρων, είχα αναφερθεί και στην προηγούμενη συζήτησή επί των άρθρων, νομίζω ότι συνιστούν κάποια ζητήματα που πρέπει να τα ξαναδούμε.

Στο άρθρο 9 &10, όπου αφορούν τα δύο άρθρα αυτά τις συνθήκες κράτησης που αντικαθιστά την παράγραφο 10, του άρθρου 46, του ν.4375/2016 που ισχύει, φοβάμαι ότι η διατύπωση του προηγούμενου άρθρου ήταν σαφέστερη και σύμφωνη με τις απαιτήσεις που τίθενται από το Διεθνές Δίκαιο για τις εξαιρετικές περιπτώσεις επιβολής του μέτρου της κράτησης. Η διατύπωση που καλούμαστε να ψηφίσουμε σήμερα φαίνεται να αποδυναμώνει τις δικαστικές εγγυήσεις για τα δικαιώματα των αιτούντων άσυλο.

Θα αποτελούσε παράλειψη, επίσης, να μη αναφερθεί πως η σωρεία επιφυλάξεων του άρθρου 10 σε σχέση με το μέτρο της κράτησης των ανηλίκων εκθέτει σε κίνδυνο τους ανήλικους αυτούς από είναι αδιάκριτη επιβολή το μέτρου αυτού, το οποίο δεν είναι ποτέ, βεβαίως, προς το βέλτιστο συμφέρον τους, ιδίως σε σχέση με διοικητικές παραβάσεις στις οποίες έχουν πιθανώς υποπέσει οι γονείς συνοδοί τους. Η επιβολή του μέτρου της κράτησης σε ευάλωτες ομάδες, συμπεριλαμβανομένων των ανηλίκων, πρέπει να καταργηθεί πλήρως δεδομένου ότι βεβαίως αντίκειται και στο άρθρο 37 της Σύμβασης για τα Δικαιώματα του Παιδιού.

Σε σχέση με το άρθρο 20, για τα ευάλωτα πρόσωπα και αξιολόγηση των ειδικών αναγκών υποδοχής των ευάλωτων προσώπων. άρθρο 23, για τα θύματα βασανιστηρίων και βίας, αλλά και άρθρο 24, που αφορά στις προσφυγές, φαίνεται ότι ο τρόπος ενσωμάτωσης των Οδηγιών στο Εθνικό μας Δίκαιο γίνεται με τρόπο κατά τι ελλιπή, παρέχοντας τελικά χαμηλότερες εγγυήσεις από τις ελάχιστες που προβλέπουν οι Οδηγίες.

Σε σχέση με το άρθρο 28, αναφέρθηκα εκτεταμένα και στην επί των άρθρων συζήτηση. Συγκεκριμένα, εισάγεται σειρά τροποποιήσεων στο νόμο 4375/2016, πολλές εκ των οποίων έχουν ως κοινό παρονομαστή την πίεση για επιτάχυνση της διαδικασίας ασύλου που βεβαίως είναι θεμιτή, χωρίς ωστόσο πάντα να λαμβάνεται πρόνοια για τη διασφάλιση ενός δίκαιου και αποτελεσματικού συστήματος ασύλου.

Σε σχέση με τις παραγράφους 9, 14 και 16 που, επί της ουσίας, αφορούν στη σύντμηση της διαδικασίας ασύλου, θα ήθελα να επισημάνω πως αντίστοιχες ρυθμίσεις του Γαλλικού Κοινοβουλίου οδήγησαν σε παρέμβαση του επιτρόπου για τα δικαιώματα του ανθρώπου στο Συμβούλιο της Ευρώπης, ο οποίος επισήμανε ότι η πρόταση για μείωση της προθεσμίας υποβολής προσφυγών στο εθνικό δικαστήριο για το άσυλο σε δεκαπέντε ημέρες, θέτει σε αμφιβολία την αποτελεσματικότητα αυτού του ενδίκου μέσου, δεδομένου ότι η πλήρης αποτελεσματικότητα προϋποθέτει ότι ένα μέσο είναι διαθέσιμο και προσβάσιμο όχι μόνο στον νομό, αλλά και στην πράξη. Να σημειωθεί επιπλέον πως η σύντμηση της προθεσμίας υποβολής υπομνήματος και συμπληρωματικών στοιχείων, ενώπιον της αρχής προσφυγών σε δύο μέρες, πριν την εξέταση, αντί για μία που ισχύει με τον ισχύοντα νόμο, δημιουργεί πρακτικά προβλήματα στη νομική εκπροσώπηση των αιτούντων διεθνούς προστασίας, ιδίως αυτών που υπάγονται στην ταχύρρυθμη διαδικασία και στη διαδικασία συνόρων.

Για τα υπόλοιπα ζητήματα του σχεδίου νόμου, θα έχω την ευκαιρία και στην Ολομέλεια να αναφερθώ σε κάποια από αυτά. Όπως είπα, εμείς υπερψηφίζουμε επί της αρχής και στα περισσότερα από τα άρθρα του νομοσχεδίου.

Ευχαριστώ πολύ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Ευχαριστώ πολύ, κύριε Πρόεδρε. Θα ξεκινήσω την εισήγησή μου με μία θετική αναφορά στον τρόπο με τον οποίο διαχειρίζεται η ηγεσία του Υπουργείου την τεράστια ευθύνη της πρώτης ουσιαστικά νομοθετικής πρωτοβουλίας του Υπουργείου σε μια συγκυρία που πραγματικά είναι εξαιρετικά δύσκολη για τη χώρα μας και κρίσιμη, θα έλεγα. Οι προτάσεις τις οποίες είχαμε υποβάλει και εμείς βρήκαν ένα γόνιμο έδαφος και σε κάποιες περιπτώσεις βοήθησαν στο να γίνουν και κάποιες βελτιώσεις.

Τιμώντας, λοιπόν, το πνεύμα ενίσχυσης της συνεργασίας και της ενδυνάμωσης του διαλόγου που επιδεικνύεται και σε αυτό το νομοσχέδιο από την ηγεσία του Υπουργείου, θα προχωρήσω σε μια πολύ σύντομη παράθεση των βασικών μας επιχειρημάτων, βάσει των οποίων θα στηρίξουμε φυσικά και την τελική μας ψήφο, για την οποία επιφυλασσόμαστε να τοποθετηθούμε στην Ολομέλεια.

Σημείο πρώτο. Η προσφυγική κρίση δεν λύνεται με νόμους. Οι νόμοι εξυπηρετούν τη διαχείριση των προβλημάτων που αναπόφευκτα προκαλούνται και προκύπτουν από αυτήν.

Σημείο δεύτερο. Η Ελλάδα δεν θα ναρκοθετήσει τον Έβρο για να μην μπουν μέσα πρόσφυγες και μετανάστες, δεν θα βουλιάξει βάρκες και δεν θα κτίσει φυλακές. Θα συνεχίσει να επιδεικνύει την ανθρωπιά, στηριζόμενη στον πατροπαράδοτο πολιτισμό της.

Σημείο τρίτο. Δεν υπάρχει κανένας τρόπος να διαχειριστούμε το ενδεχόμενο παραβίασης της συμφωνίας με την Τουρκία. Αν για οποιονδήποτε λόγο αποφασίσει ο κ. Ερντογάν να ανοίξει τα σύνορα, τότε κανένας νόμος που μπορούμε εμείς εδώ στην Ελληνική Βουλή να ψηφίσουμε, δεν πρόκειται να μας προστατεύσει από αυτό το φαινόμενο.

Σημείο τέταρτο. Εάν δεν επιταχυνθούν οι διαδικασίες ασύλου και επαναπροώθησης, τότε η ευθύνη για τα όσα συμβαίνουν στα νησιά περιορίζεται στους τοίχους αυτού εδώ του κτιρίου, στους τοίχους της Βουλής. Την ευθύνη αυτή την έχουμε εμείς και θα πρέπει να βρούμε τη χρυσή τομή, το σημείο εκείνο, δηλαδή, που η προστασία των ανθρωπίνων δικαιωμάτων όπως αυτά περιγράφονται στις διεθνείς συνθήκες και η προστασία των Ελλήνων πολιτών, όπως αυτή απαιτείται και ορίζεται από το Σύνταγμα, θα συμπίπτουν και δεν θα αλληλοαναιρούνται.

Σημείο πέμπτο. Η δράση των μη κυβερνητικών οργανώσεων πρέπει να ελεγχθεί ακόμα περισσότερο. Η αυθαιρεσία δεν μπορεί να γίνεται ανεκτή, ειδικά όταν αυτή ασκείται σε ζητήματα που άπτονται ταυτόχρονα και της εσωτερικής και της εξωτερικής ασφαλείας της χώρας. Πολλοί ήταν εκείνοι που διαμαρτυρήθηκαν εναντίον των συμπολιτών μας που αποφάσισαν να πάνε και να σηκώσουν μια σημαία της χώρας μας σε ένα εθνικό έδαφος. Δεν βλέπω να υπάρχει, όμως, και η ίδια ευαισθησία, κύριε Υπουργέ, απέναντι σε όσους παρουσιάζονται στα νησιά μας, κυριολεκτικά από το πουθενά και, στο όνομα της φιλανθρωπίας, δημιουργούν περισσότερα προβλήματα απ' όσα ψευδώς ισχυρίζονται ότι θέλουν να λύσουν.

Σημείο έκτο. Η προσφυγική κρίση γίνεται, στην πράξη, αντικείμενο εκμετάλλευσης από εκείνους που θησαυρίζουν, εμπορευόμενοι την ανθρώπινη απελπισία, μέσω της οργανωμένης παράνομης μετανάστευσης. Η Ευρώπη, λοιπόν, οφείλει να προχωρήσει στο αποφασιστικό βήμα, την ενίσχυση, δηλαδή, της νόμιμης μετανάστευσης, τη θέσπιση νομίμων οδών μετανάστευσης και να μεριμνήσει για την ακεραιότητα και την προστασία αυτής της διαδικασίας. Για να το κάνει αυτό, θα πρέπει πρώτα να έχει τερματιστεί η ανθρωπιστική κρίση που κρύβεται πίσω από την προσφυγική. Θα πρέπει, δηλαδή, να τερματιστεί ο πόλεμος και να έχει επιβληθεί η ειρήνη. Όσο συνεχίζονται αυτά, θα συνεχίζουμε να έχουμε το ίδιο πρόβλημα για πολλά - πολλά χρόνια.

Σημείο έβδομο. Η Ελλάδα δεν έχει την πολυτέλεια να κάνει λάθος κατά τη διαχείριση των όσων έρχονται. Η Τουρκία είναι βέβαιο πως θα επιχειρήσει, κατά την άποψή μας, μέσα στο καλοκαίρι, να πλήξει τη χώρα μας, κάνοντας χρήση των εκατομμυρίων απελπισμένων ανθρώπων που βασανίζονται και βρίσκονται στα τουρκικά εδάφη. Ο Ερντογάν, μπροστά στο ενδεχόμενο να χάσει τις εκλογές και με σκοπό να εκτονώσει την οργή -την οργή την οποία έχει προς τη δύση και στην Ευρώπη- πιστεύουμε ότι θα χτυπήσει εμάς. Θα χτυπήσει, δηλαδή, την Ελλάδα, όχι μόνο γιατί είμαστε δίπλα του, αλλά και γιατί, ως Ελλάδα, στεκόμαστε, στην παγκόσμια ιστορία, ως το έθνος εκείνο που θεμελίωσε τον δυτικό πολιτισμό, προικίζοντάς τον με την ιδέα πως δεν αξίζει κανείς να ζει σκλάβος, αντιθέτως, αξίζει να πεθαίνεις και να είσαι ελεύθερος.

Αυτά είναι ξένα πράγματα για την Τουρκία, καλό είναι, λοιπόν, να τα θυμόμαστε αυτά όταν μπαίνουμε στον πειρασμό να χρησιμοποιούμε όλη μας την προσφυγική κρίση με ψηφοθηρικούς σκοπούς και με μικροκομματικά συμφέροντα. Διατηρώντας, λοιπόν, με βάση αυτά τα 7 σημεία τα οποία σας ανέφερα, βλέποντας με ένα θετικό πρόσημο και περιμένοντας, όμως, και μέχρι την ολοκλήρωση της συζήτησης στην Ολομέλεια, εμείς θα διατηρήσουμε τις επιφυλάξεις μας πάνω σε αυτό το νομοσχέδιο. Ευχαριστώ πολύ, κύριε Πρόεδρε.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Ψυχογιός.

ΓΕΩΡΓΙΟΣ ΨΥΧΟΓΙΟΣ: Κύριε Πρόεδρε, κύριοι Υπουργοί, κυρίες και κύριοι συνάδελφοι, είναι σημαντικό το γεγονός ότι το νομοσχέδιο αυτό, και το προηγούμενο διάστημα και όσο προχωρούμε, αναδεικνύεται και διαμορφώνεται με βάση και παρατηρήσεις που έχουν γίνει από όλες τις παρατάξεις. Νομίζω ότι η διάταξη του άρθρου 28, η οποία πλέον βελτιώνεται, σε σχέση με τις επιδόσεις, είναι κάτι το οποίο το έθεσαν και οι φορείς και καλώς έγινε. Θεωρώ ότι υπάρχουν και άλλα περιθώρια και, από την πλευρά μας, μέχρι την Ολομέλεια, να έχουμε ενσωματώσει και κάποιες άλλες βελτιώσεις.

Από εκεί και πέρα, όμως, θα ήθελα, και με αφορμή την προηγούμενη συζήτηση η οποία έγινε, στην 3η συνεδρίαση της Επιτροπής, να βάλω και κάποια ερωτήματα στους συναδέλφους.

Δυστυχώς ο κ. Βορίδης δεν είναι εδώ σήμερα, αλλά είναι ο Εισηγητής της Ν.Δ., οπότε θα απευθυνθώ σε αυτόν, γιατί τα ερωτήματα είναι πολιτικά και όχι προσωπικά. Κύριε Βαρβιτσιώτη, εσείς τη Συνθήκη της Γενεύης την θεωρείτε μια πολιτική ανοικτών συνόρων; Προβλέπονται στη Συνθήκη της Γενεύης οι διαδικασίες αυτές για τον πρώτο και τον δεύτερο βαθμό, όπως αποτυπώνονται; Έχει δικαίωμα κάθε άνθρωπος ο οποίος έρχεται στην Ευρώπη να κάνει αίτημα ασύλου και να γίνει δεκτό ή να απορριφθεί, οποιοσδήποτε ή οποιαδήποτε κι αν είναι; Είχατε, μέσα στην έκθεση σας, την οποία και εμείς συμβάλαμε για να διαμορφωθεί όπως πρέπει, τις ποσοστώσεις και την κατανομή των προσφύγων ανά την Ευρώπη και όλες τις διατάξεις της Συνθήκης της Γενεύης;

Πώς λοιπόν έρχεται εκπρόσωπός σας εδώ, απηχώντας τις πιο ακροδεξιές απόψεις της Ευρώπης να μας πει ότι εμείς είμαστε υπέρ μιας πολιτικής ανοιχτών συνόρων, υποτίθεται, όταν εμείς υπερασπιζόμαστε τα αυτονόητα, τη νομιμότητα και το σεβασμό στο διεθνές δίκαιο; Παρακάτω, άνθρωποι έμπειροι από την παράταξή σας, δικηγόροι, αναφέρονται στη διαδικασία στα Διοικητικά Δικαστήρια. Ξέρετε πολύ καλά ότι όταν κάποιος ολοκληρώνει, είτε είναι ημεδαπός είτε αλλοδαπός, τη διαδικασία του στη Διοίκηση, έχει δικαίωμα να προσφύγει στα Διοικητικά Δικαστήρια. Πράγμα το οποίο σημαίνει ότι μπορεί να υποβάλει αίτηση ακυρώσεως και να συνυποβάλλει -δεν αναφέρομαι στην ενδικοφανή, αναφέρομαι στη δικονομία...

Λέω, λοιπόν, ότι οι βασικές διατάξεις και οι αρχές της Διοικητικής Δικονομίας προβλέπουν, ότι κάποιος μπορεί να κάνει αίτηση ακυρώσεως με αίτηση αναστολής εκτέλεσης, μετά την απόρριψη ενδεχομένως και την ολοκλήρωση της διοικητικής διαδικασίας. Αυτό λένε οι γενικές αρχές. Πώς, λοιπόν, ισχυρίζεται κανείς ότι κάποιος έχει το καθεστώς του πρόσφυγα, του αιτούντος άσυλο, επί επτά ή οκτώ χρόνια, όσο μπορεί να διαρκεί μία διαδικασία. Αυτό μπορεί να το αποκτήσει είτε κερδίζοντας την αίτηση αναστολής ή έχοντας κάποιους επιπλέον λόγους, που μπορεί να προβάλει στη διαδικασία αυτή. Σε καμία περίπτωση δεν διατηρεί το καθεστώς του αιτούντος άσυλο για όλη τη διαδικασία της αίτησης ακυρώσεως, παρά μόνο αν κερδίσει την αίτηση αναστολής.

Σε κάθε περίπτωση, εκείνο που πρέπει να πούμε, εκείνο που πρέπει να ξεκαθαρίσουμε στον κόσμο μας βλέπει, αλλά και απέναντι στις παρατάξεις, για να λέμε τα πράγματα όπως είναι, είναι ότι - και θα δούμε τη διάταξη της τελεσιδικίας μέχρι το τέλος, ώστε να προβλέπει αυτό το ένδικο βοήθημα, όπως το προβλέπει άλλωστε, αλλά μπορούμε να το τονίσουμε για να είναι σαφές – σε κάθε περίπτωση, η διαδικασία αυτή ακολουθείται από όλους, προβλέπεται ρητώς και μπορεί να γίνει χρήση της και αξιοποίησή της από όλους, ημεδαπούς και αλλοδαπούς, οι οποίοι προστατεύονται αν κερδίσουν την αίτηση αναστολής εκτέλεσης.

Μη δημιουργούμε, λοιπόν, εντυπώσεις και λέμε ότι στο διηνεκές οι υποθέσεις εξετάζονται και ότι όλοι προσφεύγουν εκεί, εξάλλου είναι ένα μικρό ποσοστό που προσφεύγει εκεί. Και αυτό σας ενοχλεί; Εάν σας ενοχλεί και αυτό, τότε κάτι δεν πάει καλά.

Επί του νομοσχεδίου, στο άρθρο 9, το οποίο αναφέρεται στην κράτηση, είναι όντως βελτιωμένη η διατύπωση σε σχέση με αυτό που είχε έρθει - και διαφωνώ με τον κ. Δανέλλη - και είναι πιο ευνοϊκό για τους κρατούμενους. Από εκεί και πέρα, έχουμε πει ότι, το αμέσως επόμενο διάστημα, έχοντας και τη συνεργασία με το Υπουργείο Κοινωνικής Αλληλεγγύης, θέλουμε και εμείς να προχωρήσουμε στην πλήρη κατάργηση της διοικητικής κράτησης των ανηλίκων, η οποία είναι και αίτημα του Συμβουλίου της Ευρώπης, αλλά και του διεθνούς δικαίου.

Όσον αφορά στη διάταξη για τους εξαιρετικούς λόγους που χορηγείται άπαξ, το είπα και στην προηγούμενη συνεδρίαση, θα επανέλθω και τώρα, ήταν αίτημα και από τους φορείς και συγκεκριμένα από τον Συνήγορο του Πολίτη, ο οποίος αναφερόμενος στη διάταξη αυτή λέει ότι «μια τέτοια ρύθμιση έχει ανεπιεική χαρακτήρα στον βαθμό που εφαρμόζεται ανεξάρτητα από τις ιδιαίτερες περιστάσεις, στις οποίες επί περιέλθει ή τους ιδιαίτερους όρους που συντρέχουν στο πρόσωπο ορισμένου ενδιαφερόμενου και δεν παρέχει καμία ευελιξία στη διοίκηση».

Με αυτή τη λογική, και εμείς λέμε ότι, προφανώς, δεν θέλουμε να γίνει καταχρηστική χρήση αυτού του δικαιώματος, όμως, πρέπει ο νομοθέτης να προβλέψει και να διατηρήσει το δικαίωμα σε κάποιον αλλοδαπό, ο οποίος είτε έχει εκπέσει για λόγους ανωτέρας βίας, είτε για αντικειμενικούς λόγους και χωρίς υπαιτιότητά του, να έχει αυτή τη δικλίδα ασφαλείας των εξαιρετικών λόγων, η φιλοσοφία της οποίας εξάλλου είναι αυτή ακριβώς, να μπορέσει να τον καλύψει σε περίπτωση που εκπέσει από τις άλλες άδειες διαμονής.

Νομίζω ότι το υπόλοιπο κομμάτι μπορεί να αναπτυχθεί και στην Ολομέλεια, οπότε αυτές είναι οι βασικές παρατηρήσεις και αρκούν προς το παρόν.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Ριζούλης.

ΑΝΔΡΕΑΣ ΡΙΖΟΥΛΗΣ: Θα αφιερώσω το μεγαλύτερο μέρος της ομιλίας μου στην Πάτρα, γιατί ακούστηκαν πολλά για την κατάσταση που υπάρχει εκεί, κάνοντας βέβαια και κάποιες γενικεύσεις, με αφορμή αυτά που συμβαίνουν στην Πάτρα.

Καταρχάς, είναι γνωστό, το ξέρουμε και το έχουμε διαπιστώσει όλοι, ότι η κατάσταση στο λιμάνι της Πάτρας, φαίνεται άλλωστε και από τα αποτελέσματα με τα δύο - τρία περιστατικά και το πρόσφατο που είχαμε, ότι είναι επικίνδυνη και για τους πρόσφυγες και τους μετανάστες που είναι εκεί, για τον κόσμο που διακινείται στο λιμάνι με τις εφόδους κ.λπ., που κάνουν οι μετανάστες και ενδεχομένως για τους εργαζόμενους και εννοώ τους λιμενικούς, τους αστυνομικούς κ.λπ..

Υπήρχε μια διαδικασία, την οποία ο κόσμος στην Πάτρα την είδε κάποιες στιγμές το προηγούμενο διάστημα, αποσυμφόρησης με έναν ήπιο τρόπο του άτυπου καταυλισμού και η οποία είχε πραγματικά αποτελέσματα κάποιες στιγμές, όχι τέτοια όμως που να έχουμε εξαφάνιση του φαινομένου στην Πάτρα. Πάντως, είχε αποτελέσματα, τώρα αν κάποιοι γυρίζουν πίσω κ.λπ. είναι μια άλλη διαδικασία, αλλά πρέπει να δούμε λίγο τις προτεραιότητες που πρέπει να βάλουμε στην Πάτρα για την απρόσκοπτη και ασφαλή διακίνηση στον χώρο του λιμανιού και γύρω από αυτόν.

Καταρχάς, να πούμε ότι, ήδη, έχουν ξεκινήσει μέτρα φύλαξης του λιμανιού, γιατί το βασικό πράγμα για την Πάτρα είναι το λιμάνι να μη θεωρείται χώρος από τον οποίο κάποιος μπορεί να περάσει εύκολα στον χώρο που γίνεται η αποβίβαση ή η επιβίβαση στα καράβια. Αυτή τη στιγμή, συμβαίνει αυτό, δηλαδή, γίνονται έφοδοι στον χώρο αυτό στην προσπάθεια των προσφύγων και των μεταναστών να μπουν μέσα στο καράβι. Έχουν ξεκινήσει μέτρα φύλαξης του λιμανιού, βέβαια, τα μέτρα σίγουρα δεν μπορούν να γίνουν σε μια μέρα ούτε σε ένα μήνα, έχουν ένα χρονικό περιθώριο με τελευταίο ορίζοντα το Σεπτέμβριο, δηλαδή, μιλάω για το δεύτερο επίπεδο φύλαξης της εξωτερικής περιβόλου του λιμανιού.

Αυτό που πρέπει να προσέξουμε ιδιαίτερα -και δεν αφορά βέβαια το Υπουργείο αυτό, γιατί, καμιά φορά, στο Υπουργείο Μεταναστευτικής Πολιτικής χρεώνουμε όλα τα προβλήματα που υπάρχουν και δεν είναι σωστό - μέχρι να ολοκληρωθούν τα έργα, η φύλαξη του εσωτερικού χώρου του λιμανιού, δηλαδή, εκεί όπου συνδέετε το λιμάνι με τον προβλήτα - ήδη έχουν προχωρήσει και έχουν γίνει ενέργειες ώστε να ενταθούν- χρειάζεται εκεί και το αρμόδιο Υπουργείο να το δει αυτό, μια καλύτερη ένταση της φύλαξης. Καταρχάς, αυτό που πρωτεύει είναι, στο μυαλό αλλά και σε αυτούς που φέρνουν τους μετανάστες δίνοντάς τους το όνειρο ότι από κει μπορεί να περάσουν εύκολα, να σταματήσει να υπάρχει. Είναι βασικό, θέλει χρόνο, αλλά νομίζω ότι αυτό είναι που θα λύσει και το πρόβλημα της εισροής και των άτυπων καταυλισμών στην Πάτρα.

Επειδή από διάφορα στόματα ακούγεται ότι μια επιχείρηση εκκένωσης, συμπεριλαμβάνω στον όρο «εκκένωση» όλους αυτούς που λένε όχι μόνο εκκένωση αλλά λένε και επιχείρηση σκούπα, λένε δραστικά μέτρα, αστυνομική επιχείρηση κ.λπ. και καμιά φορά συνδυάσουμε το αποτέλεσμα με το ότι αν γινόταν αλλιώς θα ήταν καλύτερα και το αποτέλεσμα ήταν ο άνθρωπος σκοτώθηκε πριν δύο, τρεις μέρες. Εδώ, πρέπει να δούμε λίγο και τις ανακοινώσεις των ενώσεων των αστυνομικών και των λιμενικών, οι οποίοι εργάζονται εκεί και μπορεί να μην συμφωνούμε με όλα όσα λένε, άλλα αυτοί βάζουν πρωτίστως την ασφάλεια των εργαζομένων αστυνομικών και λιμενικών. Μια επιχείρηση βίαιης εκκένωσης μπορεί να έχει τέτοια αποτελέσματα, δηλαδή, δεν σημαίνει ότι επειδή προχθές έγινε αυτό το περιστατικό, αν βάζαμε τις αστυνομικές δυνάμεις εκεί να μαζεύουν και να κυνηγούν τον κόσμο γύρω γύρω και ανάμεσα στα σπίτια δεν θα είχαμε αρνητικά αποτελέσματα, πέρα από τον σεβασμό στην προσωπικότητα και τον ανθρωπισμό και όλα αυτά.

Εδώ, θέλω να κάνω μια επισήμανση. Ο κ. Παπαθεόδωρου, λόγω συντομίας ίσως, νομίζω ότι δεν έκανε σωστή διατύπωση. Γνωρίζουμε και από την επιστήμη, αλλά και γενικά ότι οι κοινωνίες που δημιουργούνται στο περιθώριο της δικής μας κοινωνίας, δηλαδή, στους προσφυγικούς καταυλισμούς, στα ανοιχτά κέντρα, στις άτυπες δομές, είναι κοινωνίες οι οποίες δεν αντιμετωπίζουν διαφορετικά ζητήματα από ό,τι αντιμετωπίζει η δική μας κοινωνία, μόνο που εκεί τα φαινόμενα είναι πιο έντονα. Όταν, λοιπόν, λέμε ότι στην Πάτρα - μάλλον ο συνάδελφός το είπε χάριν συντομίας- έχουμε δύο αντίπαλες συμμορίες, αυτό χαρακτηρίζει το σύνολο των ανθρώπων εκεί. Χρειάζεται λίγη προσοχή, γιατί, αν ανάγουμε τους πρόσφυγες και μετανάστες, τους ανθρώπους που, στην απελπισία τους, στην προσπάθειά τους να ζήσουν καλύτερη ζωή, πούμε ότι είναι αντίπαλες συμμορίες, αυτό μπορεί να έχει γενίκευση και χρειάζεται νομίζω μία διόρθωση.

Τελευταίο που θα πω και τελειώνω, είναι το εξής: Επειδή και στη σύσκεψη, που είχαμε, με τους φορείς, μπήκε το θέμα της Πάτρας, ως γεωγραφικός αποκλεισμός, δηλαδή, στο αν θα απαγορεύεται να εμφανίζονται εκεί μετανάστες, οπότε, εφόσον έρχονται, θα μπορούμε να τους πιάσουμε εκεί και να τους μετακινούμε. Πρώτον, δεν ξέρω αν αυτό σκοντάφτει σε διεθνείς Συνθήκες των αιτούντων ασύλου για την ελεύθερη μετακίνησή τους στη χώρα. Και, δεύτερον, να θυμίσω ότι, τα προηγούμενα χρόνια, όσοι ζητούσαν άσυλο, έπαιρναν ένα χαρτί που τους έλεγε ότι «δεν θα πάτε στην Πάτρα και στην Ηγουμενίτσα». Αυτό υπήρχε παλαιότερα. Όμως, έρχονταν πάντα. Βεβαίως, καλό είναι να υπάρχει εφόσον δεν αντικρούει σε διεθνείς κανονισμούς και Συνθήκες.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Παρασκευόπουλος.

ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ: Θα ήθελα να πω μόνο δύο λόγια επί της αρχής και θα αναφερθώ κυρίως σε ορισμένες διατάξεις.

Επί της αρχής, η ενσωμάτωση μιας Οδηγίας, δηλαδή, η ενίσχυση του Κανονιστικού μας πλαισίου με ρυθμίσεις που έχουν ανθρωπιστική βάση, ασφαλώς είναι από απλώς θετική μέχρι πολύτιμη. Η πατρίδα μας, η έννομη τάξη, η διεθνής έννομη τάξη δεν πρέπει να βλέπει την απελπισία - διότι οι πρόσφυγες είναι απελπισμένοι άνθρωποι - ως πεδίο διαχείρισης. Δεν θα κάνουμε διαχείριση της απελπισίας, αλλά θα προσπαθήσουμε να τη μειώσουμε όσο είναι δυνατόν και να συμβάλουμε στην ύπαρξη μιας κοινωνικής ειρήνης. Είναι κάτι πέρα από την επιβίωση, η κοινωνική ειρήνη. Αυτό, νομίζω ότι το διασφαλίζει το νομοσχέδιο, αυτή η ενσωμάτωση της Οδηγίας, η οποία, βέβαια, αφήνει και κάποια θέματα για το μέλλον. Αυτό είναι προφανές. Πάντως, οι επί μέρους ρυθμίσεις, οι οποίες εισάγονται, έχουν σημαντική πρακτική σημασία.

Πρώτα απ' όλα, αναφέρομαι στο ότι υπάρχει πρόβλεψη για την επαρκή ενημέρωση των προσφύγων - των αιτούντων άσυλο, εν πάση περιπτώσει -, οι οποίοι πραγματικά έχουν μια άγνοια, η οποία δυσκολεύει πάρα πολύ τον τρόπο ζωής τους. Η πρόβλεψη παροχής ενημερωτικού υλικού και στοιχειώδους ενημέρωσης, είναι κάτι πολύ σημαντικό πρακτικά.

Επίσης, προβλέπεται, με το επόμενο άρθρο, η δυνατότητα χορήγησης ταξιδιωτικών εγγράφων σε πρόσφυγες, που έχουν συγγενείς με προβλήματα υγείας ή προβλήματα οικογενειακά, σε άλλες χώρες. Ίσως, εκ πρώτης όψεως, να φαίνεται τολμηρό ότι δίνεται η δυνατότητα διακρατικού ταξιδιού σε άτομα, τα οποία αιτούνται την προστασία, ζητούν άσυλο. Υπάρχουν, όμως, προϋποθέσεις για την εκτίμηση αυτών των αιτήσεων. Προβλέπονται από τη νομοθεσία. Υπάρχουν και προβλέψεις για την εξαίρεση, σε όποιες περιπτώσεις υπάρχουν λόγοι ασφαλείας και έτσι υπάρχουν εγγυήσεις ότι και αυτή η ρύθμιση θα είναι λειτουργική.

Πολύ σημαντική η πρόβλεψη για την εκπαίδευση. Αναφέρομαι τόσο στο γεγονός ότι είναι δυνατόν πλέον να παρέχεται η εκπαίδευση και σε εφήβους, που έχουν περάσει τα 18 χρόνια, καθώς, σε πολλές περιπτώσεις, το ξεπέρασμα αυτού του ορίου ηλικίας οφείλεται σε βιοτικές δυσκολίες και όχι στο γεγονός ότι αυτός ο οποίος μελετούσε, δεν ήταν «προκομένος», ή δεν ήθελε την προκοπή του.

Και, βεβαίως, προβλέπονται και εκπαιδευτικές δράσεις ακόμη και μέσα στις Μονάδες και τα Κέντρα Φιλοξενίας.

Επίσης, υπάρχουν μεταρρυθμίσεις σχετικές με την περίθαλψη, οι οποίες είναι πολύ σημαντικές. Περίθαλψη και της ίδιας της υγείας της σωματικής, αλλά και της ψυχικής. Είναι νέα η πρόβλεψη για την ψυχιατρική περίθαλψη, αλλά και για την παροχή φαρμάκων. Ίσως, κάποιος σκεφθεί «που θα βρούμε τα χρήματα», αλλά νομίζω ότι εδώ γίνεται μια σαφής προσπάθεια για τη στήριξη της περίθαλψης από τη χώρα μας, στη σημερινή εποχή, με τη σημερινή Κυβέρνηση.

Θα έλεγα ότι αυτές οι ρυθμίσεις μπορεί να αποτελέσουν και το υπέδαφος, ώστε να ζητήσουμε τη διεθνή αλληλεγγύη και συνεργασία και τα προγράμματα που χρειάζονται, προκειμένου να μπορέσουμε να λύσουμε ζητήματα περίθαλψης, τα οποία εμφανίζονται στο πεδίο υποδοχής των προσφύγων.

Σημαντικό είναι ότι ορίζεται και μια γενική αρμόδια Αρχή για την προστασία των ασυνόδευτων ανηλίκων και για την εποπτεία των σχετικών ζητημάτων. Επίσης είναι σημαντικό το ότι η Αρχή αυτή η οποία θα ασκεί την σχετική εποπτεία εντάσσεται στο Υπουργείο Κοινωνικής Πρόνοιας, Κοινωνικής Ασφάλειας και Κοινωνικής Αλληλεγγύης και όχι σε ένα άλλο Υπουργείο, το οποίο ενδεχομένως θα είχε να συνδυάσει με αυτούς τους στόχους και άλλους ή που ενδεχομένως η πρώτη του αποστολή θα είχε ως κατεύθυνση την αστυνόμευση, την ποινική καταστολή κ.λπ.. Νομίζω ότι ακόμη και στη διακηρυκτική Αρχή ότι το βέλτιστο συμφέρον του ανηλίκου είναι πρωταρχικό μέλημα του νομοθέτη που εισάγει αυτές τις ρυθμίσεις, είναι κάτι πολύ σημαντικό.

Τελειώνοντας, να πω ότι ασφαλώς δεν λύνονται όλα τα προβλήματα τα οποία υπάρχουν με το σχετικό νομοθέτημα. Υπάρχουν ζητήματα τα οποία είναι ανοιχτά. Πιστεύω και εγώ ότι είναι ανοιχτό ένα σημείο το οποίο ο νομοθέτης πρέπει να δει προσεχώς, το θέμα του γεωγραφικού περιορισμού των προσφύγων. Όχι, επειδή ο γεωγραφικός περιορισμός θίγει τους ίδιους, γιατί μπορεί να έχουν συνθήκες εξίσου καλές ή κακές, για να το πω θεωρητικά, στο χώρο με τον οποίο ήρθαν σε επαφή, με τη γεωγραφία της χώρας μας ή σε έναν άλλο χώρο, αλλά περισσότερο επειδή αυτό επιτρέπει να μην υπάρχουν άνισες επιβαρύνσεις γεωγραφικών περιοχών. Ίσως πρέπει να δούμε το θέμα με ένα διαφορετικό τρόπο μετά και την απόφαση του ΣτΕ, που εκδόθηκε μόλις τώρα το 2018.

Επίσης, και εγώ θα συμφωνήσω ότι η διατήρηση της κράτησης των ανηλίκων είναι ένα μέτρο που δεν επιθυμούμε και ελπίζουμε σε ρυθμίσεις, οι οποίες θα επιτρέψουν αυτό το μέτρο να μην εφαρμόζεται και να υπάρχουν και οι εναλλακτικές συνθήκες που θα επιτρέπουν μια αντιμετώπιση του θέματος.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Υπουργός.

ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής): Έχω πλήρη επίγνωση, μιλώντας για το μεταναστευτικό συνολικά, ότι το Υπουργείο στο οποίο προΐσταμαι θα περάσει δύσκολες στιγμές στο επόμενο χρονικό διάστημα. Αυτό έχει να κάνει, κατά κύριο λόγο, με αυτό που σας είχα πει και την πρώτη φορά, όχι μόνο το Υπουργείο αυτό, αλλά και τα συναρμόδια Υπουργεία, για να είμαστε σωστοί, γιατί υπάρχει μια αύξηση των ροών το 2018, με την μεγαλύτερη αύξηση τον Απρίλιο. Είναι καλό όλοι να ξέρουμε την πραγματικότητα, για να ξέρουμε και τι κάνουμε επί της πραγματικότητας. Τον Απρίλιο είχαμε νέες αφίξεις, στα νησιά και στον Έβρο, 6.632 ατόμων, εκ των οποίων είχαμε, άλλωστε το είχα πει και δημόσια, τις περισσότερες αφίξεις στα χερσαία σύνορα, στον Έβρο.

Νομίζω ότι αν κανείς ξεκινήσει από αυτό, θα πρέπει να δει τρία πράγματα. Το πρώτο πράγμα είναι τι κάνει και σε διεθνές επίπεδο, δηλαδή, το πώς κινητοποιεί την Ε.Ε. για το γεγονός, το οποίο δεν είναι όπως πήγαιναν τους άλλους μήνες. Το δεύτερο, με ποιους τρόπους δημιουργεί διαύλους με την γείτονα χώρα, ώστε να πάρει και αυτή τα μέτρα της όσο αφορά το συγκεκριμένο ζήτημα. Το τρίτο ζήτημα είναι ότι δεν πρέπει να σε πιάσει μία διαδικασία είτε ότι «σηκώνω τα χέρια ψηλά» είτε ότι όλα λειτουργούν στη διαδικασία του επείγοντος. Θα τα εξηγήσω και τα τρία.

Είχαμε μία σαφή βελτίωση τις πρώτες μέρες του Μαΐου, ιδιαίτερα στα χερσαία σύνορα. Βεβαίως, την παρακολουθούμε, βλέπουμε πως αυτή μπορεί να λυθεί και με τη βοήθεια της Ε.Ε..

Όταν λέω ότι δεν πρέπει να σε πιάσει μια διαδικασία είτε «να σηκώσεις τα χέρια ψηλά» και να πεις «δεν μπορώ να κάνω τίποτα», είτε, από την άλλη μεριά, πάμε να το λύσουμε γρήγορα. Εγώ θέλω να πω ότι δεν είναι λύση, ξαφνικά, να αρχίσεις να ανοίγεις καινούργια camp παντού και να δημιουργείς ένα τέτοιο πράγμα. Αλλά, αυτό που θα πρέπει να κάνεις πρέπει να είναι σταθερό. Και φαντάζομαι ότι δεν είναι κανενός το όραμα διαχείρισης του προσφυγικού το να υπάρχουν άνθρωποι σε camp. Θα υπάρχουν βεβαίως.

Ξέρετε ότι, στους δύο τελευταίους μήνες, ανοίξαμε τρεις χώρους φιλοξενίας, τους οποίους και προηγούμενα τους είχαμε δημιουργήσει, ακριβώς, για να υπάρχουν. Αλλά, το λέω γιατί υπάρχει και μια πίεση να ανοίξουμε και εδώ, να ανοίξουμε και εκεί. Δεν πρόκειται να γίνει κάτι τέτοιο. Υπάρχει ένα πρόγραμμα, υπάρχει μια Συμφωνία με την Ύπατη Αρμοστεία και τον Διεθνή Οργανισμό Μετανάστευσης. Λειτουργούμε πάνω σε αυτό και με αυτό τον τρόπο και με ταχύτητα και με υπομονή και με επιμονή, θα λύσουμε και το επιπλέον ζήτημα. Αλλά, το βασικό είναι να μειωθούν οι ροές. Είναι ένα πολύ κεντρικό ζήτημα που πρέπει να το ξέρουμε και πώς θα λειτουργήσουμε. Και ξαναλέω, δεν θα με επηρεάσει φωτογραφία του site, που έχει περισσότερο τον ρόλο, όχι να απευθυνθεί τους κατοίκους των, περίπου, δέκα περιοχών -πόλεων που υπάρχει αυτό, αλλά να απευθυνθεί και σε έναν κόσμο που δεν είναι μπροστά του το προσφυγικό. Άρα, εμείς με αυτόν τον τρόπο πρέπει να δουλέψουμε.

Θα μιλήσουμε στην Ολομέλεια για μια σειρά θεμάτων. Φαντάζομαι ότι η Ολομέλεια θα μπορούσε να ξεκινήσει πολύ νωρίς την Τρίτη. Το λέω αυτό, για να μπορέσουμε να λύσουμε τα εξής ζητήματα. Το ένα είναι οι τροπολογίες να ετοιμαστούν και να περάσουν από όλη τη διαδικασία. Το άλλο είναι να δούμε και τις προτάσεις που έγιναν ακόμα και σήμερα, ώστε να πάμε καλύτερα.

ΑΝΤΩΝΗΣ ΣΥΡΙΓΟΣ (Πρόεδρος της Επιτροπής): Κύριε Υπουργέ, θα μεταφέρω αυτή την σκέψη σας στη Διάσκεψη των Προέδρων, για να υπάρχει αυτός ο χρόνος.

ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής): Είναι σαφές ότι ένας νόμος δεν αντιμετωπίζει το ζήτημα της διαχείρισης και της πολιτικής επί της διαχείρισης του προσφυγικού-μεταναστευτικού ζητήματος. Είναι σαφές. Αλλά, βάζει ένα νομοθετικό πλαίσιο και σου δίνει και εργαλεία που το διευκολύνει. Κατά τούτο, είναι πολύ σημαντικό. Υπάρχει μια σειρά διοικητικών πράξεων. Εγώ θα αναφέρω, π.χ., εμείς λέμε ότι, με το που θα ψηφιστεί ο νόμος, την επόμενη ημέρα, τα Κανονιστικά Διατάγματα θα είναι έτοιμα, υπογεγραμμένα, ώστε να μπορέσει να αρχίσει να λειτουργεί κιόλας ο νόμος. Αυτό είναι πολύ σημαντικό. Ή, ας πούμε, π.χ., θα έχουμε έτοιμη την Κοινή Υπουργική Απόφαση, που θα διαμορφώνει τα συντονιστικά, ανά νησί, τα οποία θα έχουν όλες τις αρμοδιότητες που έχει το άτυπο συντονιστικό της Λέσβου και, συγχρόνως, θα διαμορφώνει το πρώτο στάδιο ενός μηχανισμού αποζημιώσεων, ώστε να λύσουμε και αυτό το θέμα. Υπήρχε μια πρόταση. Νομίζω ότι αρκετά Κόμματα υιοθέτησαν αυτήν την πρόταση. Άρα, το να φτιάξουμε ένα τέτοιο μηχανισμό αποζημιώσεων που θα πηγαίνει στο συντονιστικό, θα ακολουθείται μετά με μια απόφαση του Δήμου και του αντίστοιχου Υπουργού, που θα μας λύνει όλα τα ζητήματα και, θα έλεγε κανείς, με ταχύτητα θα δίνονται οι αποζημιώσεις, καταρχήν, στις περιοχές γύρω από τα πέντε νησιά.

Από την άλλη μεριά, παίρνονται μια σειρά από διοικητικά μέτρα τα οποία τώρα είναι σε εξέλιξη και μερικά έχουν ολοκληρωθεί. Όπως η ανανέωση των συμβάσεων όλων των εργαζομένων στο άσυλο και στην υπηρεσία πρώτης υποδοχής έχει ολοκληρωθεί. Το γεγονός ότι, σε δύο-τρεις μήνες, θα πληρωθεί το «γράμμα του νόμου» για το άλλο, σου διαμορφώνει την ανάγκη να δημιουργήσεις την υποδοχή, ώστε αυτοί οι άνθρωποι, όταν θα έρθουν, να μπορέσουν να λειτουργήσουν. Αυτό είναι ένα δεύτερο ζήτημα.

Τρίτο ζήτημα είναι οι Επιτροπές Προσφυγών. Το γεγονός ότι, μέσα από μια διαδικασία, γίνονται από 12, 20, που έχει ξεκινήσει αυτή η διαδικασία, δεν μας αναιρεί την ανάγκη να κάνουμε ένα προσανατολισμό των ήδη υπαρχόντων στα νησιά. Δηλαδή, ήδη, η κατεύθυνση που έχει που δοθεί ή αν θέλετε η εντολή είναι από τις 12, οι 2 να ασχολούνται με τη Λέσβο και η μια από τον καθένα να ασχολείται σε κάθε ένα νησί. Αυτό θα μας διευκολύνει, στο να λύσουμε τέτοια ζητήματα και η συζήτηση, αλλά και η επαφή βοηθάει στο να λύνουμε μια σειρά προβλημάτων που υπάρχουν.

Υπήρξαν ορισμένα ζητήματα, που τέθηκαν σε αυτή τη συζήτηση. Δεν υπάρχουν ή τουλάχιστον δεν προκαλούνται από τον νόμο ταυτόχρονες και παράλληλες διαδικασίες ασύλου. Δηλαδή, η διαδικασία που έχει η υπηρεσία ασύλου είναι μια και ενιαία. Η διαδικασία που έχει η Επιτροπή Προσφυγών είναι μία και ενιαία, έρχεται ο νόμος και προσπαθεί, για ένα περιορισμένο χρονικό διάστημα, να λύσει ένα ζήτημα, το ζήτημα των εκκρεμοτήτων της περιόδου, κατά κύριο λόγο, 2015 - 2016 -μας το ζήτησαν όλοι- και νομίζω ότι αυτό απολαμβάνει την μεγαλύτερη συμφωνία. Είναι μια συγκεκριμένη διαδικασία για συγκεκριμένα πράγματα, μας λύνει αυτό το πρόβλημα, ώστε δεν ξαναγυρίζουμε πίσω. Αυτό το λέω στον κ. Παπαθεοδώρου, που έκανε μια επισήμανση.

Όσον αφορά ορισμένα ζητήματα που έβαλε ο κ. Δανέλλης, για όλους πολύ κοντά με εξαίρεση –χωρίς εξαιρέσεις, γιατί δεν έχει κανένα νόημα- λέω, ότι τα άρθρα 9 και 10 του νομοσχεδίου αλλάζουν μόνο προς το καλύτερο τις συνθήκες κράτησης. Κατά τα άλλα, δεν θίγουμε καθόλου τον προηγούμενο νόμο όσον αφορά την κράτηση αιτούντων άσυλο και μερικά πράγματα που ίσως είναι, από τη μια μεριά, πλεονασμός, αλλά, από την άλλη μεριά, χρειάζεται να μπουν, όπως είναι τα ιατρικά και τα νομικά, θα τα βάλουμε και αυτά, να μην υπάρχει καμία αμφιβολία. Άρα, αυτά είναι ζητήματα που αν κάποιος κοιτάξει προσεκτικά τον νόμο θα τα δει.

Κυρία Μανωλάκου, μπορώ να το χρησιμοποιήσω; Το λέω χαριτολογώντας, ότι έχει κάνει 20.000 απελάσεις η Ελλάδα; Γιατί μου λένε ότι όλες οι επιστροφές είναι 1557 όλων των χρόνων, εκτός και αν βάζετε και τις οικειοθελείς, που είναι πάνω από 10.000, Ιούνιο 2016 – 2017, αυτές είναι οικειοθελείς. Δηλαδή, οι άνθρωποι παίρνουν και χρήματα. Το λέω με μια διάθεση χιούμορ, γιατί ξέρετε από την Ε.Ε. μας λένε ότι δεν κάνουμε επαναπροωθήσεις και είναι πραγματικότητα με μια έννοια. Όμως, με ποια έννοια; Με την έννοια ότι εφαρμόζουμε τις Διεθνείς Συνθήκες και τον νόμο. Δεν μπορούμε να κάνουμε ό,τι θέλουμε. Δεν ξέρω τι εννοεί κάποιος όταν λέει «Έρχονται από την Τουρκία, επέστρεψέ τους στην Τουρκία».

Χωρίς να περάσει τις διαδικασίες του αιτούντος άσυλο; Εννοεί αυτό το πράγμα; Πάμε πίσω από τη Συνθήκη της Γενεύης αν το κάνουμε αυτό το πράγμα.

Το δε δεύτερο που θα ήθελα να σας επισημάνω είναι το εξής: Εγώ, την προηγούμενη φορά και επιτρέψτε μου να είμαι ευαίσθητος σε σχέση με αυτό, ήμουν πάρα πολύ προσεκτικός και ξεκαθάρισα ότι μικρές ομάδες νεοφασιστών ήταν αυτοί που έκαναν τα επεισόδια. Είναι ξεκάθαρο και είπα προς όλα τα κόμματα, το γεγονός ότι χρησιμοποίησα δύο, τη Νέα Δημοκρατία και το Κ.Κ.Ε., δεν σημαίνει ότι αυτά τα δύο μόνο, εννοώ και το ΣΥΡΙΖΑ, εννοώ τους πάντες, ότι πρέπει ή στη διαδικασία ή στις μορφές που παίρνουμε να είμαστε προσεκτικοί, ώστε να μη δίνουμε και στις πολιτικές που λέτε εσείς. Να μη δίνουμε χώρο. Αυτό που δεν μπορώ να δεχθώ είναι ότι υπάρχουν πολιτικές δυνάμεις, ούτε καν ο ΣΥΡΙΖΑ, υπεράνω κριτικής. Όπως δέχομαι κι εγώ κριτική και πολύ περισσότερο από κόμματα, τα οποία έχουν ενσωματώσει στις διαδικασίες τους, αλλά και στις αρχές τους, την αρχή της αυτοκριτικής, οπότε δεν έχω κανένα πρόβλημα σε σχέση με αυτό. Αυτό το λέω για τον τρόπο που υπήρξε, όχι από εσάς, μια αντίδραση.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): Να δείτε τα πρακτικά.

ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής): Τα έχω δει τα πρακτικά και μάλιστα, ήταν και πολύ συγκεκριμένα και είναι και οι αναφορές στα Μ.Μ.Ε., τα οποία έγραψαν ακριβώς αυτό που είπα, οπότε μπορείτε και εσείς να το δείτε.

Τώρα, το τελευταίο που θέλω να πω. Εγώ, την Πέμπτη, θα δω την αντιπροσωπεία από τον Περιφερειάρχη, είπα στον Περιφερειάρχη της Αχαΐας ότι καλό θα ήταν να έρθει και κάποιος από τον δήμο της Πάτρας και κάποιος από τους κατοίκους. Μάλιστα, είπαμε να μην είναι βουλευτές σε αυτή τη συζήτηση, ακριβώς για να συζητήσουμε. Με μια έννοια, για να λύσεις ένα πρόβλημα, πρέπει να έχεις ένα συγκεκριμένο σχέδιο, να δεις πώς προχωράει και, με βάση αυτό, να παίρνεις και τα μέτρα σου. Δεν θα αφαιρέσουμε πράγματα από το τι πρέπει να κάνουμε. Εκείνο που ξαναλέω και το είχε πει και ο Γιάννης ο Μουζάλας, είναι ότι αυτή η κατάσταση στην Πάτρα, με τις άτυπες μορφές, ας το πω έτσι, πρέπει να σταματήσει. Θέλω να σας δώσω και μια πληροφόρηση. Πριν γίνει το τελευταίο περιστατικό, εάν θέλετε και την άποψή μου, η δολοφονία, γιατί όταν βγάζει κάποιος ένα όπλο και σημαδεύει, με ευθύ τρόπο, είτε τον πρώτο σκοτώσει είτε τον δεύτερο… Είχαν απομακρυνθεί από τις δομές της Πάτρας, 260. Όμως, πηγαίνετε λίγο σε αυτό που είπα στην αρχή, έχουμε και νέα φαινόμενα, άρα, ως νέα φαινόμενα θα πρέπει να τα αντιμετωπίσουμε.

Αύριο, θα είναι στην Πάτρα κλιμάκιο από το Υπουργείο Μεταναστευτικής Πολιτικής και από το Υπουργείο Προστασίας του Πολίτη, ακριβώς για να ξεκαθαρίσουμε και το πώς θα το αντιμετωπίσουμε. Δεν ξέρω, υπάρχει ένα ζήτημα, έκανα και μια συζήτηση και με το Υπουργείο Προστασίας του Πολίτη σε σχέση με τον «γεωγραφικό αποκλεισμό», ας το πω με αυτόν τον τρόπο, γιατί χρησιμοποιήσατε αυτόν τον όρο. Με ευκολία, θα μπορούσα να πω ότι εμείς μπορούμε να κάνουμε γεωγραφικό περιορισμό στα σημεία εισόδου, αλλά θα πρέπει, ως Κυβέρνηση, να εξετάσουμε, δεν είμαι, όμως, ιδιαίτερα θετικός, δεν ξέρω ποιος το είπε προηγούμενα, νομίζω ο κ. Ριζούλης, ότι όταν ο άλλος έχει χαρτί αιτούντος άσυλο, δεν έχεις την εύκολη δυνατότητα να τον κατευθύνεις και να του δώσεις εντολή πού θα πάει.

Παίρνω όλ’ αυτά υπόψη μου, παίρνω το γεγονός ότι το σχέδιό μας, ώστε να υπάρχει στην Πάτρα σταθερός τρόπος προστασίας του λιμανιού, χρειάζεται ένα χρονικό διάστημα, για να γίνει, αλλά το πρόβλημα υπάρχει τώρα. Μιας και υπάρχει τώρα, θα το λύσουμε τώρα.

Αυτά ήθελα να πω. Τα υπόλοιπα θα τα πούμε στην Ολομέλεια.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Βαρβιτσιώτης.

ΜΙΛΤΙΑΔΗΣ ΒΑΡΒΙΤΣΙΩΤΗΣ (Εισηγητής της Ν.Δ.): Καταρχάς, θα ήθελα να πω ότι, απ' αυτά που μας είπατε, κύριε Υπουργέ, δεν μας καθησυχάσατε, τουλάχιστον σε ό,τι συμβαίνει στην Αχαΐα. Ελπίζω να καθησυχάσετε και, πάνω απ' όλα, ν’ αντιμετωπίσετε αυτή την κατάσταση. Το πλάνο κινήσεων που περιγράψατε, δεν νομίζω ότι ανταποκρίνεται στην κατάσταση που βιώνει σήμερα η Αχαΐα.

Όμως, επειδή έμειναν ορισμένες ιδεολογικές και πολιτικές απορίες από συναδέλφους, θα ήθελα να θυμίσω ότι η Ελληνική Υπηρεσία Ασύλου φτιάχτηκε με τον ν. 3907/2011. Τότε, ο ΣΥΡΙΖΑ τον καταψήφισε. Δεν ήταν από τα Κόμματα που στήριξαν τη δημιουργία της Ελληνικής Υπηρεσίας Ασύλου σε μια λογική, ενδεχομένως, αυτή που λέμε ότι «δεν χρειάζεται καν να τα εξετάζουμε», ότι «πρέπει να τ’ αφήνουμε όλα ελεύθερα».

Εδώ πέρα, δέχθηκε κριτική η Ν.Δ. «κατά πόσον υποστηρίζει ή δεν υποστηρίζει την εφαρμογή της Συνθήκης της Γενεύης». Είναι σοβαρά πράγματα αυτά να ρωτάμε; Η ψήφος στη Βουλή, η εφαρμογή συγκεκριμένων πολιτικών, η ενίσχυση της Ελληνικής Υπηρεσίας Ασύλου, η στέγασή της, η πρόσληψη προσωπικού σε πρώτη φάση - η οποία επεκτάθηκε στη συνέχεια και καλά κάνατε - δεν είναι από τα στοιχεία που αποδεικνύουν;

Μην αρχίζετε μια λογική «να ρίχνουμε ακραίες ιδέες σ' αυτή την αίθουσα, για να διχάσουμε ανάμεσα στο ορθό και στο μη ορθό». Δεν υπάρχει καμία αμφισβήτηση κι αν την είχατε, να την αποσύρετε σήμερα για τη Ν.Δ., για το σύνολο των στελεχών της, για τον σεβασμό των διεθνών συνθηκών.

Πάμε, τώρα, σε ορισμένα πράγματα, γιατί, επίσης, η παραπληροφόρηση συνεχίζεται. Σήμερα, με τον συγκεκριμένο νόμο καταργείται η ενδικοφανής προσφυγή. Εμάς μας βρίσκει σύμφωνους αυτή η εξέλιξη. Κανένας δεν στερείται την πρόσβαση στην απονομή της δικαιοσύνης. Ο έλεγχος των αποφάσεων της Διοικήσεως από τα Διοικητικά Δικαστήρια παραμένει ισχυρός. Δεν υπάρχει καμία αμφισβήτηση. Εάν στο μυαλό σας τα έχετε συγκεχυμένα αυτά τα πράγματα, οφείλω να σας το ξεκαθαρίσω, γιατί, εάν τα επαναλάβετε, όπως το επαναλαμβάνουν πλείστοι όσοι συνάδελφοί σας, σε διάφορες ευκαιρίες, ότι η άλλη πολιτική στη μετανάστευση είναι «να τους πνίγουμε». Υπάρχουν κάτι τέτοια λαϊκίστικα τσιτάτα, τα οποία τρέφουν τον μύλο των ακραίων ιδεολογιών. Καλά θα κάνουμε, σε μια συζήτηση που γίνεται σε υψηλό επίπεδο, να κρατάμε το υψηλό επίπεδο και το υψηλό επίπεδο είναι να είμαστε συνεπείς στα πράγματα που λέμε, συνεπείς στο διάβασμα που κάνουμε, στο τι ψηφίζουμε και τι καταψηφίζει ο καθένας και για ποιους λόγους το κάνει και πώς αιτιολογεί την ψήφο του.

Αυτά ήθελα να πω, κύριε Πρόεδρε. Ευχαριστώ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει κ. Παπαθεόδωρου.

ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Θα είμαι σύντομος, κύριε Πρόεδρε.

Κρατάω, λοιπόν, απ’ αυτά που είπε ο κ. Υπουργός, τα οποία είναι η απάντησή του, αλλά δεν ικανοποιεί τη δική μου τοποθέτηση, πρώτον, ότι ανακοίνωσε αυτό που ήδη ξέραμε, τη συνάντηση με φορείς την Πέμπτη και ότι καταλήγει κι αυτός στη διαπίστωση ότι το ζήτημα της Πάτρας πρέπει να σταματήσει. Αυτά είναι τα δικά του λόγια.

Επομένως, επί της πολιτικής, δεν υπάρχει απάντηση, διότι το ότι πρέπει να σταματήσει, μπορεί να το πει οποιοσδήποτε, όμως, κατά την άποψή μου, δεν μπορεί αυτό να είναι η τοποθέτηση Υπουργού. Φαντάζομαι ότι, στη φάση που είμαστε, δεν θέλει να εξηγήσει στην Επιτροπή ποιο είναι το σχέδιο, θα το δούμε στην εξέλιξή του τις επόμενες ημέρες.

Επίσης, θα ήθελα να απαντήσω στον κ. Ριζούλη, ο οποίος αναφέρθηκε σε σημεία της τοποθέτησής μου, τα οποία θεώρησε ότι τα είπα εν τη ρύμη του λόγου. Κατ’ αρχάς, θα ήθελα να υπενθυμίσω ότι δεν διαμορφώνονται κοινωνίες εκεί που υπάρχει συγκέντρωση ανθρώπων. Κοινωνιολογικά, πολιτικά, από όλες τις πλευρές, αυτό είναι μια λανθασμένη άποψη, το πολύ να διαμορφώνονται κοινότητες, οι κοινωνίες είναι ρυθμισμένα σύνολα ανθρώπων. Το πολύ, λοιπόν, να διαμορφώνονται κοινότητες και πάλι, όμως, όταν αυτές οι κοινότητες διαμορφώνονται μετά από κατάληψη ενός χώρου, ο τρόπος λειτουργίας αυτών των κοινοτήτων έρχεται σε απόλυτη σύγκρουση με τον τρόπο λειτουργίας της κοινωνίας, οπότε τα υπόλοιπα νομίζω ότι δεν χρειάζονται καμία εξήγηση. Αυτό, όμως, που μου κάνει εντύπωση είναι ότι ο κ. συνάδελφος αμφισβητεί το εάν στους καταυλισμούς υπάρχει δράση συμμοριών. Εγώ είπα ότι έχουμε συμπλοκές μεταξύ συμμοριών.

 Αυτό αναδείχθηκε από την πραγματικότητα και το να μην θέλουμε να δούμε την πραγματικότητα, δηλαδή, ότι υπάρχουν συμμορίες και δεν είναι ατομική πράξη το να έρχονται δύο ομάδες σε συμπλοκή και η μια εξ΄ αυτών να χρησιμοποιεί και όπλο και αυτό να θεωρούμε ότι είναι απλή φυσική εξέλιξη των πραγμάτων, καταλαβαίνετε ότι τότε μιλάμε για άλλη πραγματικότητα, ενδεχομένως, για άλλη πόλη, για να μην σας πω για άλλη χώρα. Αυτό, το οποίο επαναλαμβάνω, το ξέρει ο κ. Ριζούλης, το ξέρει ο κ. Υπουργός, διότι το αποδέχθηκε προηγουμένως, είναι ότι, πραγματικά, στους συγκεκριμένους καταυλισμούς, υπάρχουν συμμορίες των οποίων ο στόχος είναι να ελέγξουν τη διέλευση των προσφύγων και των αντικανονικών μεταναστών προς το λιμάνι. Αυτές οι συμμορίες δρουν εντός καταυλισμού και εκτός καταυλισμού στην περιοχή, όπως δρουν και εντός λιμανιού όπου, επίσης, έχουν υπάρξει συμπλοκές.

Άρα, το να έχουμε διαφορετική άποψη για το πώς εκτιμούμε την πραγματικότητα είναι απόλυτα θεμιτό. Το να έχουμε διαφορετική άποψη για την πραγματικότητα είναι επίσης θεμιτό. Το να παραβιάζουμε την κοινή λογική σε σχέση με αυτό το οποίο όλοι βλέπουν, αυτό, βεβαίως, είναι δικαίωμα του καθενός και δεν σημαίνει ότι μπορεί να ακολουθήσω τέτοιες πολιτικές θέσεις. Αντίθετα, βρίσκομαι απέναντι σε τέτοιες λογικές που παραβιάζουν όχι μόνο την πραγματικότητα, αλλά, κατά την άποψή μου, και την κοινή λογική.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Πάλλης.

ΓΕΩΡΓΙΟΣ ΠΑΛΛΗΣ (Εισηγητής του ΣΥΡΙΖΑ): Κύριε Πρόεδρε, θα επαναλάβω μια πρόταση από την εισήγησή μου: «η λήψη αποφάσεων στην πολιτική εμπεριέχει μια πάλη, πρακτικά και ηθικά διλήμματα» και «κατανοώ», είπα, «εφόσον στόχος μας είναι η ειρηνική συμβίωση, στον πυρήνα της πολιτικής, να βρίσκεται πάντα ένας συμβιβασμός, μια κάποια υποχώρηση». Ο ΣΥΡΙΖΑ το έχει κάνει αυτό σε μεγάλο βαθμό και το κατανοούμε όλοι και για αυτό σας καλώ, διότι είναι ένα νομοσχέδιο στο οποίο οφείλουμε να συνηγορούμε και να συμβάλλουμε όλοι. Δυστυχώς, όμως, κατηγορούμαστε περί ιδεοληψιών όλο αυτό το διάστημα, ότι έχουμε ιδεοληψίες και ότι τα θέλουμε όλα ανοικτά.

Επίσης, θα ήθελα να σχολιάσω ότι η Υπηρεσία Ασύλου δημιουργήθηκε το 2011, δεν κυβερνούσατε εσείς τότε, αλλά, μέχρι τότε, οφείλατε να την είχατε δημιουργήσει, γιατί το προσφυγικό στην Ελλάδα υπάρχει εδώ και πάρα πολλά χρόνια. Είναι μια απάντηση προς τον κ. Βαρβιτσιώτη.

ΘΕΟΔΩΡΟΣ ΠΑΠΑΘΕΟΔΩΡΟΥ(Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): *Ομιλεί εκτός μικροφώνου.*

ΓΕΩΡΓΙΟΣ ΠΑΛΛΗΣ (Εισηγητής του ΣΥΡΙΖΑ):Μπράβο που τη δημιουργήσατε, αλλά όφειλε η Νέα Δημοκρατία να το έχει κάνει νωρίτερα.

Σχετικά με τον «μύλο» των ακραίων ιδεολογιών», κύριε Βαρβιτσιώτη, εγώ εκτιμώ την εποικοδομητική και καλού επιπέδου συζήτηση σε όλες τις συνεδριάσεις της Επιτροπής μας, όμως, μην βάζετε το «χέρι στην φωτιά», γιατί η στάση συναδέλφων από τη Νέα Δημοκρατία, σας πληροφορώ, και στον δημόσιο λόγο τους είναι αυτοί που πραγματικά ρίχνουν νερό στον μύλο της ακροδεξιάς με τη στάση τους και τις πρακτικές τους. Είναι στελέχη του κόμματός σας, που το κάνουν συνειδητά, γιατί αποσκοπούν σε μια μικροπολιτική τακτική «ψαρέματος» στα θολά νερά. Δεν το λέω για εσάς, αλλά για συναδέλφους σας, μην βάζετε το χέρι σας στη φωτιά, το κάνουν και το κάνουν καθημερινά.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): Ευχαριστώ, κύριε Πρόεδρε.

Βεβαίως και από την τοποθέτηση, του κ. Υπουργού, δεν αλλάζει τίποτα από το νομοσχέδιο, το λέω κλείνοντας και η β΄ ανάγνωση, ώστε να αλλάξει τη θέση μας.

Ωστόσο, θέλω να διευκρινίσω για το ζήτημα των 20.000 απελάσεων. Βεβαίως, είναι επίσημο νούμερο, είναι νούμερο της Αστυνομίας, δεν αφορά μόνο αυτούς που έρχονται στα νησιά και επιστρέφονται, αφορά το σύνολο και, μάλιστα, το μεγαλύτερο ποσοστό αφορά τους Αλβανούς. Το διευκρινίζω, για να ξέρετε ότι το «20.000» είναι επίσημο στοιχείο της Αστυνομίας.

Ευχαριστώ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Κυρίες και κύριοι συνάδελφοι, ολοκληρώθηκε η β΄ ανάγνωση του σχεδίου νόμου του Υπουργείου Μεταναστευτικής Πολιτικής.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 2, 7, 18, 20, 23, 28, 30, 31, 34 και 36, όπως τροποποιήθηκαν από τον κ. Υπουργό, γίνονται δεκτά κατά πλειοψηφία.

Τα λοιπά άρθρα του νομοσχεδίου γίνονται δεκτά, ως έχουν, κατά πλειοψηφία.

Τέλος, γίνεται δεκτό, κατά πλειοψηφία, και το ακροτελεύτιο άρθρο, και ερωτάται η Επιτροπή εάν κάνει αποδεκτό το σχέδιο νόμου και στο σύνολό του.

Δεκτό, κατά πλειοψηφία.

Συνεπώς, το σχέδιο νόμου του Υπουργείου Μεταναστευτικής Πολιτικής «Προσαρμογή της ελληνικής νομοθεσίας προς τις διατάξεις της Οδηγίας 2013/33/ΕΕ του Ευρωπαϊκού Κοινοβουλίου και του Συμβουλίου της 26ης Ιουνίου 2013, σχετικά με τις απαιτήσεις για την υποδοχή των αιτούντων διεθνή προστασία (αναδιατύπωση, L180/96/29.6.2013) και άλλες διατάξεις - Τροποποίηση του ν.4251/2014 (Α΄80) για την προσαρμογή της ελληνικής νομοθεσίας στην Οδηγία 2014/66/ΕΕ της 15ης Μαΐου 2014 του Ευρωπαϊκού Κοινοβουλίου και του Συμβουλίου σχετικά με τις προϋποθέσεις εισόδου και διαμονής υπηκόων τρίτων χωρών στο πλαίσιο ενδοεταιρικής μετάθεσης - Τροποποίηση διαδικασιών ασύλου και άλλες διατάξεις» γίνεται δεκτό, επί της αρχής, επί των άρθρων και στο σύνολο του, κατά πλειοψηφία.

Σας ευχαριστώ πολύ.

Στο σημείο αυτό ο Πρόεδρος της Επιτροπής κάνει τη γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βάκη Φωτεινή, Πάλλης Γεώργιος, Ριζούλης Ανδρέας, Συρίγος Αντώνιος, Ψυχογιός Γεώργιος, Βαρβιτσιώτης Μιλτιάδης και Μανωλάκου Διαμάντω.

Τέλος και περί ώρα 13.45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ**  **Ο ΓΡΑΜΜΑΤΕΑΣ**

 **ΑΝΤΩΝΙΟΣ ΣΥΡΙΓΟΣ** **ΚΩΝΣΤΑΝΤΙΝΟΣ ΜΟΡΦΙΔΗΣ**